Korea Selatan: Dari Negara Paling Miskin Di Asia, Menjadi Gergasi Ekonomi

Korea Selatan merupakan sebuah negara maju, berpendapatan tinggi dan digelar antara 4 harimau ekonomi Asia.

Malahan negara ini juga sangat dikenal dengan kehadiran beberapa taikun-taikun perniagaan yang menggugat pasaran dunia seperti Samsung dan Hyundai.

Industri seni kreatif Korea juga tidak boleh dipandang sepi kerana telah meledak sehingga mendapat perhatian masyarakat dunia. Bayangkan ketika ini, kumpulan pop Korea iaitu Blackpink dan BTS dengan menguasai carta-carta muzik di seluruh dunia.

Bahkan K-drama dan K-filem yang suatu ketika dahulu tidak diberikan perhatian mula menjadi kegemaran penonton dengan jalan cerita yang menarik.

Kesemua ini telah memberikan keuntungan yang begitu banyak apabila BTS menyumbang AS$4.65 bilion kepada KDNK Korea Selatan.

Baca lebih lanjut mengenai ekonomi Korea dan BTS di sini

Namun begitu tahukah anda bahawasanya sebelum mencapai ini semua, Korea Selatan merupakan sebuah negara miskin. Bagaimana pula mereka boleh bangkit menjadi negara kaya sehingga digelar sebagai harimau ekonomi Asia? Ayuh soroti artikel ini.

Selepas berakhir sahaja Perang Korea pada Julai 1953, Korea Selatan adalah salah satu negara termiskin di dunia dengan KDNK per kapita sebanyak $791 sahaja.

Kesan daripada perang tersebut hampir meranapkan ekonomi Korea Selatan apabila terlalu banyak bangunan yang hancur hingga menyebabkan hampir 1 juta orang awam terbunuh.

Jadi Korea perlukan masa yang begitu panjang untuk bangkit setelah dilanda kebinasaan.

Rakyat Korea Selatan pada hari ini harus berterima kasih kepada bekas presiden Park Chung-hee yang telah berjaya membawa negara itu keluar daripada lembah kemiskinan.

Ketika Park berkuasa bermula tahun 1961, KDNK per kapita bagi Korea Selatan adalah $94 iaitu lebih sedikit berbanding jiran mereka iaitu Korea Utara.

Bagi mengeluarkan negaranya dari lembah kemiskinan, Park telah bertindak menggagaskan satu pelan ekonomi berorientasikan eksport dengan memaksa chaebol untuk bekerjasama.

Buat pengetahun anda semua, chaebol merupakan sebuah syarikat warisan keluarga yang masih wujud hingga hari ini dan mereka banyak menguasai sektor-sektor ekonomi di Korea Selatan.

Antara syarikat warisan keluarga tersebut adalah seperti Hyundai dan LG.

Pada asalnya syarikat-syarikat chaebol ini hanyalah menjual barangan keperluan seperti gula, plastik dan beras.

Melalui kerjasama ini, Park telah memberikan pinjaman konsesi, subsidi dan pemotongan cukai kepada chaebol untuk menerokai cabang perniagaan baru.

Hal itu dapat lihat melalui pentadbiran Park yang membiayai Chaebol untuk untuk beralih kepada industri berat dan kimia.

Bermula dari detik itu, Samsung telah menubuhkan Korea Fertilizer pada tahun1967. Manakala Hyundai pula membina jalan raya pertama Korea Selatan bagi menghubungkan Seoul dan Busan pada akhir 1960-an.

Bukan itu sahaja, Chaebol juga berkolaborasi dengan syarikat-syarikat daripada Amerika Syarikat dan Jepun bagi memudahkan perpindahan teknologi.

Samsung misalnya telah berunding dengan Sharp dan Micron untuk menerokai perniagaan berasaskan barangan elektrik.

Hyundai pula pada asalnya membangunkan sebuah kilang untuk kerja-kerja pemasangan kereta berjenama Ford sebelum syarikat itu berjaya mengeluarkan jenamanya sendiri.

Ajaibnya, Samsung berjaya membangunkan cip DRAM 64kb dalam masa enam bulan sahaja hingga menjadikan Korea sebagai negara ketiga mengeluarkan produk itu selepas Amerika Syarikat dan Jepun.

Dalam tempoh yang sama juga Hyundai juga berjaya mencapai operasi pemasangan penuh kereta berjenama Ford tanpa sebarang masalah.

Hal itu telah membuatkan eksport Korea yang sebelum ini hanyalah sekadar pakaian dan kasut berubah kepada televisyen, radio serta mesin basuh ketika akhir 1970-an.

Malahan, Hyundai juga mencipta sejarah dengan terhasilnya kereta pertama Korea Selatan iaitu Pony pada tahun 1975.

Buat pengetahun anda, nilai eksport Korea Selatan pada 1961 hanyalah sekitar $42 juta sahaja. Walau bagaimanapun menjelang 1977, nilai eksport Korea Selatan naik mendadak kepada lebih dari $ 10 bilion.

Persoalannya bagaimana pula Park Chung-hee mendapatkan wang bagi meningkat ekonomi Korea Selatan setalah ranap dihabisi perang?

Pertama sekali Park telah membuat keputusan dua keputusan tidak popular iaitu memulakan hubungan diplomatic dengan Jepun dan menghantar tentera ke Perang Vietnam.

Semua sedia maklum bahawasanya rakyat Korea sangat berdendam kepada Jepun kerana menghapuskan monarki dan meruntuhkan binaan warisan Joseon.

Walau bagaimanapun, hubungan yang terjalin di antara Jepun dan Korea Selatan membuat negara itu menerima banyak faedah. Jepun telah membayar geran $300 juta dan memberi pinjaman sebanyak $500 juta kepada Korea Selatan.

Penghantara tentera ke Perang Vietnam juga mendatangkan kebaikan apabila tentera Korea Selatan memberikan pendapatan kepada negara sebanyak $2 bilion. Ketika itu, KDNK per kapita Korea Selatan telah meningkat lima kali ganda daripad jumlah asal.

Park juga bertindak menghantar rakyat Korea Selatan untuk bekerja di luar negara bagi mendapatkan mata wang asing.

Perjanjian bersama Jerman Barat pada tahun 1963 membuatkan ramai rakyat Korea bekerja di negara itu sebagai jururawat dan pelombong.

Syarikat-syarikat Korea pula mula menumpukan perhatian ke rantau Timur Tengah untuk membina kemudahan infrastruktur seperti lebuhraya, kilang dan pelabuhan.

Hal ini telah membuatkan Hyundai meraih keuntungan sehingga $51 bilion dari rantau tersebut.

Ketika akhir hayat Park, beliau berjaya menaikan nilai KDNK per kapita Korea Selatan melepasi angka $1,770 iaitu meningkat 20 kali ganda berbanding diawal pentadbirannya.

Oleh sebab itu, Korea layak digelar sebagai harimau ekonomi Asia bersama Singapura, Taiwan dan Hong Kong.

Hari ini, Korea Selatan merupakan ekonomi ke-11 terbesar di dunia dengan KDNK per kapita sebanyak $30,000.

Malahan, negara itu juga merupakan pelopor kepada cip memori, alatan elektrik dan telefon pintar terkenal dunia.

Natijahnya, negara jika dibangunkan dengan betul pasti akan dapat mencapai kemajuan mengikut yang telah ditetapkan. Korea Selatan sendiri pada suatu ketika dahulu sangat miskin dan berjaya menjadi kaya pada hari ini.

RUJUKAN:

Instituto Desarrollo Industrial. (2014). How Korea got rich.

Korea Expose. (2017, Disember 20).  How did South Korea become so rich?

Artikel juga boleh dibaca di portal kewangan dan juga ekonomi kami, The Outlook.


Apa Nasib Rakyat Malaysia Di Singapura?

Malaysia dan Singapura berkongsi hubungan begitu akrab. Malah semasa koronavirus melanda, Malaysia turut membantu keluarkan rayat Singapura daripada Iran (Bernama, 2020).

Walaupun ada yang mengkritik, perbuatan sedemikian ialah muhibah kejiranan. Dianggarkan seramai 300,000 rakyat Malaysia bekerja di Singapura. Separuh daripadanya berulang-alik setiap hari (The Straits Times, 2020).

Jadi Singapura pun ibaratkan “membalas jasa” dengan membantu pekerja-pekerja Malaysia yang diberhentikan kerana koronavirus (Bernama, 2020).  Tetapi bantuan sedemikian pun tertakluk kepada situasi juga.

Pekerja-pekerja terkesan hanya dihubungkan dengan prospek-prospek majikan. Kalau tidak dapat, maka tidak dapatlah. Sudahlah tidak boleh masuk Malaysia, di Singapura pula perlu #StayAtHome. Tetapi masalahnya, they have no home.

Maka di mana tempat mereka? Rasanya semua boleh agak. Secara mengejut, koronavirus telah membuatkan rakyat Malaysia menjadi gelandangan.

Stesen-Stesen MRT Marsiling dan MRT Kranji ialah tarikan utama, dengan taburan gelandangan di taman-taman permainan juga (FMT, 2020).

Bagi yang masih bekerja, Kementerian Hak Asasi Manusia Singapura memberikan SG$50 kepada pekerja-pekerja Malaysia melalui majikan (Zazali, 2020).

Masalah Sebenar Di Sana

Tetapi manfaat sebegini tidak sampai kepada pekerja-pekerja upahan paling bawah. Mereka terpaksa mencari teduhan di luar. Ada yang enggan pergi ke rumah tumpangan atas faktor jarak terlalu jauh.

Organisasi-organisasi kemanusiaan Singapura pun bingkas menggerakkan kerja supaya golongan ini perlu dibantu. Dengan pakatan bersama beberapa gereja, mereka pun berjaya membuat sedemikian (CNA Insider, 2020).

Dan apabila satu perkara dijadikan video, berhamburanlah cacian terhadap Malaysia seolah-olah kerajaan telah melupakan kebajikan terhadap rakyat sendiri sehingga negara luar terpaksa membantu.

Hakikatnya jauh sekali berbeza. Kerana pekerja-pekerja sekalipun Malaysia memang perlu dibantu kerajaan Singapura. Walaupun buruh upahan sekalipun, kebajikannya ada pada negara kerjanya.

Situasi sama juga berlaku pada warga-warga asing di Malaysia. Buruh daripada Bangladesh dibawa untuk mengisikan kelompongan dalam industri pembinaan.

Tetapi projek-projek pembangunan digantung sekalipun, mereka masih belum melaporkan dihalau oleh majikan. Begitu juga dengan warga-warga asing dalam sektor lain, seperti peruncitan misalnya.

Kebajikan mereka masih lagi terjaga. Entah kenapa bila Singapura, lain pula bunyinya.

Dasar Circuit Breaker Singapura

Keadaan bertambah buruk pada 3 April 2020. Lee Hsien Loong membuat perutusan khas dalam televisyen tentang perjuangan Singapura menentang koronavirus.

Beliau menerangkan bahawa prestasi Singapura dalam menangani koronavirus menjadi lebih sukar. Sebelum ini rakyat dij4ngkitinya  daripada luar – sekarang koronavirus telah bertapak di republik tersebut sehingga kerajaan tidak tahu puncanya (The Straits Times, 2020).

Jadi Singapura ingin mengisytiharkan circuit breaker (pemutus litar). Apa itu circuit breaker? Senang kata lockdown kerana asasnya sama saja.

Kebanyakan perniagaan dipaksa tutup bermula 7 April selama sebulan kecuali sektor-sektor penting seperti pasaraya, klinik, hospital, bank dan sebagainya (The Asian News Network, 2020).

Perintah lockdown ini mencetuskan kerisauan jika pekerja-pekerja Malaysia terpaksa balik (Omar, 2020). Tetapi kerajaan Singapura sendiri akan membuat ujian terhadap rakyat Malaysia.

Jika negatif, mereka dibenarkan menyeberangi selat dan pulang ke tanahair, dimana Malaysia menjaminkan takkan kuarantin oleh kerana sudahpun negatif (The Straits Times, 2020).

Membiarkan pekerja-pekerja upahan merempat sebagai gelandangan menunjukkan kegagalan dari segi pengurusan mitigasi.

Hidup merempat juga boleh mengeruhkan keadaan, oleh kerana terlalu terdedah. Siapa sebenarnya tahu jika permukaan ditiduri mempunyai air liur kering yang masih bergelumangan dengan koronavirus.

Sebuah negara tidak sama sekali boleh dipimpin seperti syarikat. Singapura perlu jaga pekerja-pekerja semua negara di situ.

RUJUKAN:

The Asian News Network. (2020, April 3). Singapore to see most workplaces closed down from Tuesday. The Star Online. Retrieved from https://www.thestar.com.my/news/regional/2020/04/03/singapore-pm-we-will-put-in-place-a-circuit-breaker-to-pre-empt-escalating-coronavirus-infections

Bernama. (2020, March 31). Covid-19: Singapore to help retrenched Malaysian workers find jobs. The Malay Mail Online. Retrieved from https://www.malaymail.com/news/malaysia/2020/03/31/covid-19-singapore-to-help-retrenched-malaysian-workers-find-jobs/1852178

Bernama. (2020, March 22). Singapore says ‘Thank you, Malaysia’ for evacuating its citizens from Iran. The Star Online. Retrieved from https://www.thestar.com.my/news/nation/2020/03/22/singapore-says-thank-you-malaysia-for-evacuating-its-citizens-from-iran

CAN Insider. (2020, April 3). Homeless Shelter helps Malaysians sleeping rough in Singapore. YouTube. Retrieved from https://www.youtube.com/watch?v=BjoSW0b9psU&feature=youtu.be&fbclid=IwAR1PXYF6WhxDu4FP2XqHieFStPrZNU1qhTTCnsZlUlsXuqndB1SLWSH5yRA

FMT. (2020, March 19). Homeless in Singapore, some Malaysians spend the night outdoors. Retrieved from https://www.freemalaysiatoday.com/category/nation/2020/03/19/homeless-in-singapore-some-malaysians-spend-the-night-outdoors/

Omar, A. (2020, April 4). More Malaysians to return from Singapore following lockdown. New Straits Times. Retrieved from https://www.nst.com.my/news/nation/2020/04/581302/more-malaysians-return-singapore-following-lockdown

The Straits Times. (2020, March 30). Home away from home. Retrieved from https://www.straitstimes.com/singapore/home-away-from-home

The Straits Times. (2020, April 3). Why Singapore needs a coronavirus circuit breaker. Retrieved from https://www.straitstimes.com/opinion/why-singapore-needs-a-coronavirus-circuit-breaker

The Straits Times. (2020, April 4). Coronavirus: Putrajaya to waive quarantine for Malaysians returning from Singapore who test negative. Retrieved from https://www.straitstimes.com/asia/se-asia/coronavirus-putrajaya-to-waive-quarantine-for-malaysians-returning-from-singapore-who

Wong, Y. (2020, March 27). Coronavirus: Singaporeans reach out to stranded Malaysian workers. The Straits Times. Retrieved from https://www.straitstimes.com/singapore/coronavirus-singaporeans-reach-out-to-stranded-malaysian-workers

Zazali, M. (2020, March 31). Malaysians working in Singapore stay put during MCO. The Star Online. Retrieved from https://www.thestar.com.my/metro/metro-news/2020/03/31/malaysians-working-in-singapore-stay-put-during-mco


Adakah Makhluk Asing Wujud?

Adakah makhluk asing itu wujud? Jika tidak wujud, kita
teruskan kehidupan seperti biasa, tetapi jika wujud maka timbul soalan kedua.

Adakah mereka pernah menghubungi kita?

Untuk soalan yang kedua ini, ia telah di jawab oleh ahli
astronomi yang telah mengkaji pancaran cahaya sebuah bintang bernama KIC
8462852 dan menemui terdapat gangguan cahaya yang sangat tinggi pada bintang
tersebut iaitu sebanyak 22%.

Lalu saintis Barat berpendapat, kemerosotan melampau ini
mungkin disebabkan oleh satu gelombang daripada makhluk asing yang wujud di
luar sistem solar kita.

Tapi bukan semua saintis Barat bersetuju dengan idea wujudnya
makhluk asing di luar sana, lalu menyanggah idea tersebut dan yakin bahawa
gangguan cahaya itu disebabkan oleh lintasan komet di angkasa raya.

Lantas Bradley Schaefer, seorang pengkaji angkasa dari
University of Louisana State membuktikan dengan data bahawa gangguan itu bukanlah
pertama kali dalam sejarah angkasa raya, sebaliknya telah berlarutan sejak 100
tahun yang lepas yang mana jika benar gangguan itu daripada komet, maka ianya
memerlukan sebanyak 650,000 komet untuk mendapat gangguan cahaya sebanyak 22%.

Tapi kajian masih diteruskan bermula dari tahun 1960 oleh
seorang ahli astronomi bernama Frank Drake yang telah melakukan eksperimen
pertama di Search for Extraterrestrial Intelligence bagi menjejaki makhluk
asing yang mungkin wujud selain manusia dan hingga kini tiada bukti bahawa
mahkuk asing itu wujud.

Pada tahun 2016, seorang jutawan Russia, Yuri Milner telah
melabur sebanyak 100 juta USD bagi projek-projek memburu makhluk asing.  Projek ini bernama “Breakthrough Listen” dan
mendapat kerjasama daripada seorang ahli kosmologi terkenal, iaitu Stephen
Hawking.

Dua teleskop radio terbesar di dunia akan digunakan iaitu
Green Bank Telescope di Amerika Syarikat dan Parkes Telescope di Australia yang
mana teleskop-teleskop ini akan beraksi 50 kali ganda lebih sensitif dan bakal
mengawasi berjuta-juta bintang serta 100 galaksi terdekat dari sistem bima
sakti kita.

Dengan teknologi ini, sebarang pergerakan UFO yang mungkin
berterbangan di sekitar 1000 bintang terdekat dari bumi pasti akan dikesan oleh
teleskop ini. Thanos pun tak dapat nak lari.

Dan katakanlah, mereka menjumpai wujudnya mahkluk asing,
maka timbul soalan ketiga;

Kenapa mereka pernah tidak pernah menghubungi kita?

Panjang nak cerita, dan jika mereka ada hubungi kita, maka
ada undang undang dari PBB, iaitu kita tak boleh jawab bagi pihak bumi
sewenang-wenangnya, tapi kita kena rujuk saintis peringkat dunia, kena
mensyuarat dulu dan kena cari the best
way untuk balas balik, bukan boleh buat ikut suka, malahan Stephen Hawking
sendiri yang memberi dana jejak Alien melarang sebarang mesej dihantar ke
mahluk asing jika manusia menerima isyarat mereka kelak. Bukan sewenang-wenangnya
boleh lantik diri menjadi duta makhluk asing!

Lepas tu ada pula kajian yang mana jika alien hubungi kita, maka
kita kena guna simbol matematik sebagai alternatif yang boleh dipakai untuk
melakukan komunikasi di antara makhluk asing sebab mereka dah tentu tak
bercakap bahasa kita.

Okey, jauh sangat kita bincang isu ni, tajuk page ini kereta
mayat, kenapa jauh sangat kereta mayat bercerita sampai hujung angkasa, kembali
ke bumi, maka dari tiga soalan saintis di atas:

(1) Adakah Makhluk asing itu wujud?

(2) Adakah mereka pernah menghubungi kita?

(3) Kenapa mereka tidak menghubungi kita?

Dari tiga soalan ini tadi telah menarik minat saintis dan
pelabur jutawan untuk mengkaji dan menyumbang dana, maka boleh tak kita pinjam
tiga soalan ini bukan untuk bertanya tentang Alien, tapi untuk bertanya tentang
Tuhan, iaitu:

(1) Adakah Tuhan itu wujud?

(3) Kenapa Tuhan tidak menghubungi kita?

Maka untuk menjawab soalan ini, pertama kita pasti yakin
bahawa Tuhan itu wujud sebab jika alam ini tidak berawal dan berakhir maka tak
logik, alam ini pasti bermula oleh satu kuasa yang di namakan Tuhan dan
Tuhanlah selayaknya untuk kedudukan tidak berawal dan berakhir.

Note: Saintis setuju alam ini bermula dengan letupan Big
Bang dan akan berkahir suatu hari nanti.

Jadi dengan yakin bahawa Tuhan itu wujud, maka kita pergi
kepada soalan kedua.

Daripada sejarah lampau, terdapat banyak agama yang mengaku
Tuhan menghubungi bangsa mereka, namun daripada semua dakwaan, ada empat agama
yang mempunyai ramai pengikut dan bijak pandai iaitu;

-Christian 2.0 billion

-Islam 1.2 billion

-Hindu 811 million

-Buddha 360 million.

Semua agama ini mendakwa agama mereka paling betul, tapi
panjang nak cerita sebab agama yang betul kena bersifat adil iaitu tak perlu
kita jadi saintis untuk mengkaji, cukup jika kita jawab soalan ini:

Siapakah orang yang Tuhan hubungi? Sudah tentu orang itu adalah
sebaik-baik manusia, sehebat-hebat manusia, paling berpengaruh, bijaksana,
akhlak terpuji, tidak pernah bercakap bohong dan tiada seorang pun yang mampu
setanding dengannya dulu, kini dan akan datang.

Panjang nak cerita saya pendekkan, Nabi Muhammad SAW ialah
manusia paling berpengaruh dalam dunia dan beliau tidak pernah bercakap bohong,
dalam masa yang singkat Baginda telah berjaya membawa perubahan kepada dunia
dan perubahan itu kekal sehingga sekarang. Kemudian Kitab al-Quran yang diwahyukan
Allah kepada Baginda merupakan kitab yang paling banyak common sense berbanding kitab agama lain.

Maka menjawablah soalan;

(1) Adakah Tuhan itu wujud? Ya, dengan kewujudan kita dan
alam, maka Tuhan itu ada.

(2) Adakah Tuhan pernah menghubungi kita? Ya, Tuhan hubungi
manusia terpilih (Nabi) sebagai wakil untuk memberitahu tentang kehendak Tuhan.

(3) Kenapa Tuhan tidak menghubungi kita (lagi)? Kerana agama
sudah sempurna dan agama yang sempurna tidak lagi memerlukan Nabi baru atau wahyu
baru.

Sebelum korang nak bantah, mungkin ada yang bertanya, siapa
yang kaji Nabi Muhammad manusia paling hebat dan al-Quran kitab paling masuk
akal?

Jawapannya, orang yang kaji dan setuju Nabi Muhammad orang
paling berpengaruh ialah seorang astrophysicist,
pakar sejarah yang bernama  Michael H.
Hart, beliau juga seorang yang mengaku dirinya white separatism, orang yang anggap bangsa kulit putih perlu
diasingkan daripada semua bangsa. Tetapi berdasarkan data dan bukti, mengikut
kajiannya, Nabi Muhammad SAW daripada bangsa arab, merupakan orang yang paling
berpengaruh di dunia.

Siapa yang kaji al-Quran dan mengatakannya sebagai kitab
paling masuk akal?  Seorang pakar perbandingan
semua agama, hafal al-Quran dan juga kitab-kitab lain, selalu berdebat dengan
pakar agama lain, tak lain tak bukan ialah Dr Zakir Naik.

Jadi kepada semua saintis yang sedang mencari Alien di luar sana,
jangan lupa mencari Tuhan dan lebih mudah Tuhan telah hubungi manusia (Nabi)
dan bukti (al-Quran) ada depan mata. Jangan lupa kaji sebab mati itu pasti,
jangan lambat sangat respond takut
mati masuk neraka sebab kebenaran dah ada depan mata tapi disia-siakan dengan menghabiskan
masa mencari Alien, buat apa?

Woha!


Parameswara Bukan Asal Kedah, Dan Bilakah Nama Tanah Melayu Muncul Dalam Sejarah?

Dalam artikel terbaru yang dikeluarkan oleh Vulcanpost dalam membahaskan tentang mitos-mitos yang menyelubungi Malaysia, ada beberapa “fakta” yang cuba dibahaskan oleh Vulcanpost sebenarnya bersifat mitos juga. Contohnya, dalam mengatakan tentang bahawa asalnya Malaysia tidak dikenali sebagai Malaya atau Tanah Melayu tetapi dikenali sebagai Golden Peninsula atau Semenanjung Emas.

Malangnya fakta yang dibahaskan dalam artikel Vulcanpost adalah bersifat half-truth pada kiraan saya. Ya, ketika itu mungkin belum wujud lagi apa-apa nama yang sama dengan Tanah Melayu. Tetapi nanti dulu, ketika itu sudah wujud istilah yang pada masa hadapannya akan berevolusi menjadi Tanah Melayu. Kiranya kalau mahu dicari akar kepada etimologi Tanah Melayu itu sendiri, kita boleh katakana ia datang daripada perkataan ini.

Dalam peta yang dikongsikan oleh anda, ada satu bahagian dalam peta tersebut dikenali sebagai Μαλεου Κώλον  atau terjemahannya adalah “meleu-kolon”. Banyak sarjana mengatakan bahawa “meleu-kolon” adalah antara rekod terawal yang menyebut Melayu dalam sejarah. Jadi, tidak hairanlah kalau perkataan ini adalah nenek moyang kepada perkataan yang lebih berevolusi seperti hari ini yang dipanggil sebagai Malaya atau Tanah Melayu kerana perkataan Melayu terawal dalam sejarah ialah wujud dalam peta tersebut. Secara rasmi, rekod sejarah terawal yang menyebut  Tanah Melayu yang kita kenali hari ini ialah melalui Tomé Pires yang tinggal di Melaka daripada tahun 1512 hingga tahun 1515.

Ini juga fakta yang bersifat half-truth, juga terdapat mitos baru yang cuba dibangkitkan oleh vulcanpost. Pertama, ya Melaka bukanlah kerajaan Melayu terawal di Tanah Melayu. Kerajaan Melayu terawal pastinya ialah Kedah, yang mempunyai dua fasa dalam sejarahnya seperti mana kerajaan-kerajaan Melayu lain di Nusantara dan Alam Melayu. Fasa sebelum kedatangan Islam dan fasa selepas kedatangan Islam itu sendiri. Untuk rekod, Kesultanan Kedah dipercayai wujud seawal 1136 Masihi.

Adapun dalam gambar yang dikongsikan oleh Vulcanpost adalah gambar kepada bukti arkeologi Kerajaan Kedah Tua yang masih belum memeluk Islam, dan adalah tidak sesuai untuk menyamakan tinggalan ketika era Hindu-Buddha dengan sebuah kesulttanan. Kerajaan Melayu Kedah Tua yang menjadikan ajaran animism pada awalnya, sebelum bertukar menjadi sebuah peradaban berasaskan ajaran Hindu-Buddha sebelum bertukar menjadi sebuah kerajaan Melayu Islam sehingga menjadi Kesultanan Kedah hari ini sebenarnya lebih awal daripada tarikh yang diperkatakan. Penemuan di tapak Sungai Batu mencadangkan kepada kita tarikh peradaban di Kedah adalah mungkin sehingga ke 600 SM, sezaman dengan Rom dan Yunani.

Oh ya, tanpa sedar Vulcanpost baru sahaja mencipta mitos yang baru. Entah dari mana sumber yang dikorek oleh Vulcanpost. Dua sumber utama yang menceritakan sejarah Parameswara bercerita kisah yang berbeza tentang asal-usul Parameswara. Tom Pires mengatakan Parameswara ialah putera yang lari dari Palembang, mengelakkan amukan Majapahit ke Singapura dan membunuh Temagi sebelum melarikan diri ke Melaka hari ini dan membina kerajaan di sana. Sumber seperti Sejarah Melayu (Sulalatus Salatin) mencadangkan asal usul Parameswara ialah seorang putera dan raja Melayu dari kerajaan Singapura Purba yang melarikan diri selepas kerajaannya diserang oleh Majapahit dalam sebuah penaklukan dan akhirnya menubuhkan kerajaan di Melaka.

Dan tiba-tiba, bagaimana pula asal-usul Parameswara dikatakan datangnya dari Kedah ini?

Saya merasakan bahawa Vulcanpost harus berhati-hati selepas dalam menukilkan sejarah Melayu agar tidak terlajak dalam membahaskan tentang sejarah Melayu.


Asal Usul Sukan Marathon Dari Peperangan?

Secara umumnya, sukan marathon adalah sukan yang sangat
popular di dunia. Marathon boleh dilakukan oleh sesiapa sahaja tanpa mengira
jantina, agama, bangsa dan usia. Ya, usia. Bermula daripada anak-anak kecil
sehingga warga emas aktif yang menyertainya.

Sukan ini mudah mendapat tempat di hati segenap
masyarakat kerana pelaksanaannya mudah. Tidak memerlukan kos tinggi, peralatan
diperlukan sedikit, tidak kompleks dan rendah risiko. Hanya tubuh badan sihat,
pakaian sukan bersesuaian dan serta latihan spesifik untuk menjaga dan
meningkatkan stamina.

Mengapa dinamakan marathon? Mengapa tidak sahaja
dinamakan ‘suatu larian panjang yang hanya dilakukan oleh individu luar biasa’?

Semuanya bermula di Greece sekitar tahun 490 SM iaitu hamper
2500 tahun lalu! Pelbagai versi yang ada tetapi ceritanya lebih kurang begini:

Sepasukan tentera Parsi menyeberangi Laut Aegean dan mendarat di Marathon, sebuah Bandar terletak di Greece yang jaraknya 25 batu dari Athens. Mereka mahu menakluk kawasan Marathon dan kemudian Athens. Parsi dengan kekuatan 50000 tentera terlatih manakala tentera Yunani di Marathon mempunyai kekuatan hanya seramai 9000 orang. Perbezaan hampir 5 kali ganda di sini.

Pada ketika itu, tiada kereta, kapal terbang apatah lagi
media sosial seperti Messenger dan WhatsApp. Bandar-bandar di sini berhubung
melalui perantaraan kuda atau pengutus berita yang terlatih.

Tentera Yunani perlukan bantuan segera. Berikutan keadaan muka bumi berbatu dan penuh bukit bukau yang menyukarkan khidmat kuda, seorang pelari bernama Phillippides digunakan bagi menggantikan tempat tugas kuda tersebut menyampaikan pesanan.

Phillippides berlari dari Marathon ke Sparta untuk meminta
bantuan. Malangnya, bantuan ketenteraan yang diharapkan pada waktu itu tidak
dapat ditunaikan. Ini kerana pihak Sparta mempunyai tradisi keagamaan tertentu
yang  hanya boleh memberikan bantuan
ketika bulan purnama mengambang. Phillippides berlari balik ke Marathon membawa
berita duka dan jarak yang dilalui adalah sejauh 150 batu!

Tentera Parsi menyedari jumlah mereka lebih ramai
daripada tentera Greek telah membuat perancangan untuk dibahagikan kepada dua
kelompok. Kelompok pertama menuju ke Athens dan kelompok kedua bertempur di
Marathon. Namun mereka silap, tentera Greek lebih pintar. Dipendekkan cerita,
tentera Parsi tewas di Marathon.

Phillippides yang berjuang di Marathon telah ditagih khidmatnya sekali lagi. Setelah menang pertempuran, beliau dipilih berlari sejauh 25 batu dari Marathon ke Athens menyampaikan berita kemenangan itu. Beliau berjaya melakukannya tetapi dalam keadaan diri yang sangat kepenatan. Bayangkanlah berlari ulang alik ke Sparta, bertempur dengan tentera Parsi dan terus berlari lagi ke Athens. Phillippides jatuh pengsan usai dengan lantangnya melaungkan “Rejoice, we conquer!” Beliau kemudian mati sejurus selepas itu. Meskipun begitu, rohnya kekal hidup bersemadi dalam jiwa setiap pelari sebagai simbol komitmen, ketahanan dan keamanan.

Sejarawan bidang ketenteraan, Edward S. Creasy menyebut.

“The
day of Marathon is the critical epoch in the history of the two nations. It
broke forever the spell of Persian invincibility, which had previously
paralyzed men’s minds… It secured for mankind the intellectual treasures of
Athens, the growth of free institutions, the liberal enlightenment of the
Western world, and the gradual ascendancy for many ages of the great principles
of European Civilization.”

Pendek kata, titik tolak permulaan
peristiwa besar ini telah membawa kepada perubahan sejarah manusia.

Jika jarak dari Marathon
ke Athens ialah 25 batu, mengapa marathon 26.2 batu?

Kembali semula kepada Sukan Olimpik 1908 di London,
England. Peristiwa ini mungkin agak sukar diterima akal.

Keluarga diraja pada ketika itu mahu garisan penamat bagi
marathon berada di hadapan ‘viewing box’ iaitu
tempat bagi kerabat diraja menyaksikan pertandingan. Kerana hal itu, jarak
larian dipanjangkan kepada 26.2 batu.

Setelah melalui siri perdebatan selama 16 tahun, jarak
26.2 batu tersebut telah ditetapkan sebagai jarak rasmi pada temasya Sukan
Olimpik 1924 di Paris, Perancis.

Dalam bahasa Greek, ‘marathon’
bererti ‘fennel’. Benih fennel digunakan sebagai rempahan
masakan. Bandar Marathon pula ialah bandar di mana fennel ditanam.

Evolusi sukan
marathon

Sukan marathon melalui evolusi yang tersendiri. Setiap
negara, negeri dan daerah mengadakan sukan ini dan tidak kurang tempat yang
menjadikan marathon sebagai acara tahunan. Seperti Boston Marathon yang
terkenal. Jika di Malaysia, nama larian biasanya diambil sempena nama tempat,
penaja, peristiwa dan lain-lain. Selain marathon, ‘half -marathon’ iaitu jarak 21km
turut diperkenalkan.

Kategori yang dipertandingkan semakin banyak dengan objektif
tersendiri, jarak larian berbeza, jantina serta had umur. Ini bagi menggalakkan
lebih ramai lagi peserta yang mengambil bahagian. Bagi pelari professional,
umumnya mereka berlari mengejar ganjaran dan catatan masa terbaik. Pelari
amatur pula lebih kepada hiburan dan kepuasan melakukan aktiviti berfaedah lagi
menyihatkan tubuh badan dan minda.

RUJUKAN:

The History of the Marathon. http://www.exercisetherighttoread.org/historyofmarathon.pdf


Kenapa Great White Shark Tidak Boleh Hidup Dalam Akuarium?

Jerung putih (carcharodon carcharias) merupakan seekor ikan yang sangat terkenal di seluruh dunia kerana mitosnya. Tidak boleh dinafikan bahawa pengaruh hiburan telah mengukuhkan mitos ini.

Banyak filem seperti Jaws arahan Steven Spielberg menunjukkan jerung ini dalam konteks agak negatif. Berbeza dengan Jaws, jerung putih tidak begitu tertarik pun dengan daging manusia (National Geographic, 2004).

Dalam sebuah eksperimen dibuat Peter Klimley, jerung ini didapati lebih suka makanan berlemak tinggi tenaga.

Klimley meggunakan anjing laut, babi dan kambing biri-biri untuk mengenalpasti makanan kesukaan jerung. Didapati semua umpan ini mengena – tetapi hanya kambing biri-biri ditolak (Klimley, 1994).

Tetapi sedar atau tidak – semua taman tema ikan seperti Aquaria, SeaWorld dan sebagainya tidak menempatkan ikan jerung putih. Pelik, bukan?

Padahal kalau ada jerung putih (ikan paling popular dunia), tentu sekali semua berpusu-pusu mahu tengok. Hakikatnya walau bagaimanapun, ini tidak pelik kerana tiada sempadan boleh menghalang jerung putih. Itulah fitrah spesis agung ini.

Pertama sekali, usaha penangkapan seekor jerung putih akan menelan kos tersangat tinggi. Jerung putih ialah raja lautan dunia. Hari ini jerung putih boleh berenang di California.

Dua tahun kemudian, jerung yang sama boleh saja singgah di Selat Melaka. Dunia jerung putih tidak boleh disempadankan, dengan kelajuan sekitar 25 hingga 50 kilometer sejam.

Ini juga menunjukkan jerung putih perlu berenang jauh setiap hari. Belum lagi dikira migrasi mengikut musim yang memustahilkan sebarang kebarangkalian untuk hidup dalam kurungan. Jadi apa akan jadi kalau jerung putih dikurung juga?

Banyak zoo dan taman tema telah mengurung jerung putih. Dan semua jerung putih m4t1 dalam masa beberapa hari. Jepun pernah mengurung seekor jerung jantan 3.5 meter panjang untuk dikurung di Akuarium Churaumi Okinawa.

Jerung itu hanya hidup tiga hari sahaja dalam akuarium tersebut (McPhate, 2016). Jerung lain pun sama – paling lama hanya 16 hari sahaja.

Hanya Akuarium Monterey Bay sahaja berjaya mengurung jerung-jerung putih selama enam bulan… menggunakan air sebanyak 3.78 juta liter (10 meter dalam). Tetapi syaratnya, semua jerung tidak boleh melebihi 1.5 meter (saiz jerung putih dewasa ialah 4.5 meter).

Ketika usia ini, jerung putih hanya makan ikan sahaja. Jadi kejayaan ini tidak boleh dikira sebenarnya, kerana jerung-jerung sedemikian masih lagi dalam usia kanak-kanak atau remaja.

Dalam masa enam bulan itu pun, jerung putih terpaksa dilepaskan ke laut kerana mem4k4n jerung lain.

Jadi di sini satu perkara harus ditekankan – jerung-jerung putih yang ditangkap dari laut untuk dikurung akan mengalami kec3d3raan oleh kerana sifat agr3s1fnya.

Oleh kerana kec3d3raan ini, jerung putih tidak mampu pulih di dalam kurungan kerana hidup dalam keadaan stres. Analoginya, cuba kurung seorang kaki travel selama setahun tanpa sebab.

Dalam kurungan, jerung putih akan cuba cari jalan keluar. Ia akan mer3mpvh dinding (lagilah c3d3ra) kerana terlalu m4r4h. Maka semakin lama, ia pun akan m4t1.

Kesimpulannya, jerung putih harus hidup bebas kerana hidup kurungan tidak langsung menepati keperluan hariannya. Ia harus menjelajah. Ia mesti membvrv. Ia mesti berenang jauh setiap masa.

Dan paling utama sekali, ia harus menjadi raja di laut. Kalau hidup dalam kurungan, jerung putih hanyalah b4ndvan semata-mata.

RUJUKAN:

Klimley, A.P. (1994). The (ditapiskan) Behavior of the White Shark. American Scientist. 82 (2). Halaman 122-133.

McPhate, M. (2016, Januari 8). Great White Shark (ditapiskan) After Three Days in Captivity. The New York Times.

National Geographic. (2004, Januari 23). Great White Shark (ditapiskan): Defanging the Myths. National Geographic News.


Pembunuhan Julius Caesar – Permulaan Monarki Rom

Slogan Veni! Vidi! Vinci! (Saya datang! Saya lihat! Saya tawan!) tidak dapat lari dengan perihal Julius Caesar. Inilah mesej ringkas yang dihantar beliau kepada Senat di Rom selepas berjaya mengalahkan Raja Pharnaces dari Pontus. Ramai menganggap mesej tersebut sebagai tanda keangkuhan Caesar tetapi ada juga melihat ia bersesuaian dengan imejnya sebagai panglima tentera yang digeruni. Pada mulanya ramai menyanjungnya kerana keupayaannya untuk memimpin dan kemahiran ketenteraannya, lama-kelamaan beliau menimbulkan rasa bimbang akan kemunculannya sebagai diktator. Kerana inilah, rakan menjadi lawan dan Caesar akhirnya mati dalam keadaan mengerikan. Tetapi pembunuh-pembunuhnya tidak sedar mereka sebenarnya menyediakan Rom ke arah pemerintahan autokratik di bawah pimpinan cucu saudara merangkap anak angkatnya, Augustus.

Caesar merupakan antara pemimpin tersohor pada zamannya. Sebagai panglima tentera, beliau bertanggungjawab memimpin tentera Rom memenangi 50 pertempuran penting, sesetengahnya membantu mengukuhkan kuasa Rom sebagai sebuah empayar. Sebagai pentadbir pula, Caesar bertanggungjawab mengukuhkan kekuasaan kerajaan pusat, meletakkan had tempoh pentadbiran gabenor wilayah dan menambah bilangan majistret. Ramai rakyat Rom menyayanginya kerana membanteras kegiatan jenayah, menyediakan peluang pekerjaan melalui pelbagai projek awam, menyediakan makanan kepada penduduk miskin dan menempatkan mereka di wilayah-wilayah baru seperti Anatolia dan Greece. Caesar turut bertanggungjawab membina sebuah perpustakaan awam, membuat kalendar baru dan menyediakan permainan gladiator serta jamuan kepada rakyat.

Kebanyakan reformasi yang digerakkan beliau sememangnya meningkatkan lagi rasa kasih rakyat terhadap Caesar. Namun bagi kelompok elit terutama rakan-rakannya sendiri, ia sudah mencetuskan situasi panik lebih-lebih lagi selepas Caesar diisytiharkan sebagai diktator seumur hidup pada Februari 44 Sebelum Masihi (BC). Bagi mereka, ini petanda republik Rom yang dikenali sudah tidak wujud lagi dan dikawal oleh seorang diktator. Keangkuhannya saja sudah membuatkan ramai anggota Senat menggeleng kepala. Antara tindakan Caesar yang dikecam ramai ialah tindakannya berarak sekitar Rom selepas menewaskan musuh ketatnya, Pompey di Sepanyol. Perarakan tersebut sebenarnya tidak perlu diadakan kerana Pompey dianggap antara tokoh bertanggungjawab membawa Rom ke puncak kekuasaannya selain Caesar. Atas sebab itu sesetengah tidak mahu berdiri seperti Pontus Aquila apabila Caesar berjalan, sesuatu yang menimbulkan kemarahan diktator tersebut.

Walaupun ramai menyimpan perasaan tidak puas hati terhadap Caesar, masih ramai yang memberi penghormatan terhadapnya. Hari lahirnya dijadikan sebagai hari cuti, diberi gelaran pembebas dan komander, bulan kelahirannya Quinctilus dinamakan semula Julai sempena namanya, dinamakan sebagai bapa kerajaan Rom dan dilantik sebagai konsul selama 10 tahun. Dalam setiap perarakan, patung Caesar dibawa bersama patung-patung dewa-dewi Rom dan semua ini dilakukan tanpa bantahan beliau. Dan sekiranya Caesar datang ke Senat, beliau memakai pakaian diraja raja-raja Rom lama dan duduk di atas kerusi emas yang dibuat khas untuk beliau. Dan jika ada anggota Senat cuba menghampirinya, Caesar tidak akan bangun langsung. Kemarahan anggota Senat semakin membara apabila beliau membina istana peribadinya di Bukit Quirinal. Ramai percaya Caesar sudah hilang pertimbangan dan dianggap gila, terlalu kuat bekerja atau mengalami keletihan.

Sementara bagi sesetengah yang merana gara-gara keangkuhannya, ada juga yang mengangkatnya sebagai dewa dan ini menjadi perintis kepada kewujudan kultus yang memuja tokoh-tokoh diraja untuk tahun-tahun mendatang. Bagaimanapun, ketidakpuasan hati dalam kalangan musuh dan rakannya mula mempersoalkan mengapa Senat membenarkan penyelewengan ini berlaku. Apakah Caesar layak mendapat semua penghormatan ini? Bagi mereka, Caesar dilihat kepada raja berbanding sebagai pentadbir dan tidak lagi tunduk kepada kehendak rakyat dan Senat. Caesar sendiri sedar akan perkara ini dan cuba mengelakkan polemik berkenaan kedudukannya berterusan. Pada satu festival tahunan Lupercalia yang diadakan pada Februari, rakan karib merangkap panglima tentera Rom Mark Antony cuba meletakkan mahkota di kepada beliau tatkala memakai pakaian diraja berwarna ungu dan duduk di kerusi emasnya di Forum. Namun Caesar menolak tindakan Anthony dan berpandangan yang layak diangkat sebagai raja hanyalah Dewa Jupiter. Bagaimanapun, tidak semua melihat penolakannya itu bersifat ikhlas dan tindakan tersebut sebenarnya sudah dirancang. Bagi ahli politik dan peguam Rom, Cicero, tindakan tersebut merupakan penamat kepada kewujudan Rom.

Atas sebab itu, sekumpulan individu ini berkumpul dan merancang plot mereka terhadap Caesar. Kebanyakan mereka datang dari pelbagai latar belakang berbeza. Sesetengah daripadanya merupakan bekas penyokong Pompey seperti Brutus dan Cassius. Ada juga merupakan rakan rapat Caesar sendiri seperti Decimus yang pernah diceritakan dalam satu artikel The Patriots tidak lama dahulu. Dan ada juga merupakan kelompok idealis yang mahukan kemuliaan Republik dan tradisi lamanya dikembalikan. Kesemua individu ini mempunyai agenda berbeza-beza tetapi bersatu atas dasar menyelamatkan Republik. Dan satu-satunya cara untuk mereka berbuat demikian ialah dengan membunuh Caesar.

Dua rakan Caesar yang menyertai plot ini ialah Decimus dan Gaius Trebonius. Mereka berdua merasakan dengan jasa mereka, mereka patut layak mendapat ganjaran lebih besar. Decimus merupakan gabenor Gaul (Perancis moden) sementara Trebonius pula merupakan praetor dan konsul. Dua individu dari kelompok penyokong Pompey ialah Cassius yang pernah berkhidmat sebagai komander tentera laut Crassus dan Pompey. Sementara Brutus pula abang ipar Cassius dan ramai mengesyaki beliau sebenarnya anak luar nikah Caesar sendiri kerana pada satu ketika, beliau menjalinkan hubungan dengan ibu Brutus, Servilia. Dua penikam Caesar ialah Casca bersaudara (Publius dan Gaius Servilius) sementara Gabenor Bithynia, Lucius Tillus Cimber yang memberi isyarat kepada pembunuhan tersebut.

Bagi Brutus, ramai sebenarnya menyokong plot pembunuhan tersebut. Untuk mengelak rancangan mereka dihidu Caesar atau mana-mana individu yang rapat dengannya, mereka berkumpul secara rahsia dan dalam kumpulan kecil. Peluang mereka juga semakin cerah selepas Caesar memutuskan untuk menghentikan khidmat pengawal peribadi dari Sepanyol pada Oktober 45 BC kerana percaya tiada siapa akan menyerangnya. Beliau turut melihat ini sebagai satu langkah publisiti yang menunjukkan beliau sedia dan mudah didekati rakyat jelata. Brutus melihat sebarang serangan mesti bersifat pantas memandangkan Caesar bakal meninggalkan Rom dan menuju ke Parthia sebagai sebahagian kempen ketenteraan ke atas Empayar Parthia. Sesetengah mencadangkan memintas beliau semasa berada di Appian Way atau semasa berjalan melalui Via Sacra. Ada juga yang mencadangkan serangan dibuat semasa Caesar pergi menonton perlawanan gladiator, satu taktik yang kemudian digunakan untuk membunuh Maharaja Caligula. Selepas beberapa lama berdebat, mereka memutuskan untuk menyerang semasa beliau menghadiri persidangan Senat di Teater Pompey pada 15 Mac 44 BC (Ides of March). Dewan Senat tidak dapat digunakan ketika itu kerana sedang menjalani proses penambahbaikan. Dan untuk mengelakkan tindakan mereka dikesan ramai, mereka memilih pugio atau pisau bermata dua sepanjang lapan inci sebagai senjata pembunuhan. Ia dipilih kerana sesuai untuk pembunuhan jarak dekat dan boleh disembunyikan dalam pakaian mereka.

Pada hari kematiannya, Caesar sebenarnya sudah mendapat pelbagai petanda wujudnya satu peristiwa buruk akan berlaku pada hari itu. Kuda-kudanya yang meragut rumput di tebing Sungai Rubicon tiba-tiba menangis, seekor burung yang membawa tangkai laurel ke Teater Pompey tetapi dimakan seekor burung yang lebih besar dan seorang ahli nujum bernama Spurrina memberi amaran tentang Ides of March. Bagaimanapun, Caesar tidak mengendahkan semua itu dan memutuskan untuk pergi ke persidangan Senat. Sejarawan Rom Suetonius menulis, “Petanda-petanda ini dan keadaan kesihatan yang tidak mengizinkan membuatkannya terfikir sama ada datang atau membatalkan kehadiran ke persidangan Senat.” Tetapi Decimus datang ke kediaman Caesar dan memujuknya hadir untuk tidak menghampakan penyokongnya di Senat.

Kumpulan besar orang ramai mengiringinya ke Senat. Tatkala Caesar mahu masuk ke situ, seorang lelaki bernama Artemidorus cuba memberi amaran dengan memasukkan satu kertas kecil di tangan beliau tetapi tidak diendahkannya. Mark Antony yang cuba mengikuti Caesar dihalang oleh Trebonius seperti dirancang. Selepas mengambil tempat di Senat, Cimber datang kepadanya dan menyerahkan petisyen berkenaan saudaranya yang duduk dalam buangan. Seperti biasa, Caesar tidak bangun dari tempat duduknya. Tiba-tiba Cimber memegang kain beliau dan menariknya ke belakang. Terkejut dengan tindakan Cimber, Caesar berkata, “Mengapa bersikap ganas sebegini?” Publius Servilius Casca orang pertama yang menikam disusuli oleh anggota-anggota konspirasi lain. Dalam peristiwa itu, Caesar ditikam sebanyak 23 kali dan mati ironinya di kaki patung musuhnya, Pompey. Para senator yang melihat insiden tersebut bertempiaran lari dari teater. Decimus melindungi anggota konspirasi dengan mengarahkan gladiator yang dilatihnya sebagai pengawal mereka dan ditempatkan di Bukit Capitoline sehingga keadaan kembali pulih.

Ada sesetengah musuh Caesar yang cuba mengambil kesempatan dengan mencampakkan mayatnya ke Sungai Tiber, semua gelarannya ditarik balik dan merampas hartanya. Tetapi Mark Antony berusaha mengekalkan keamanan Rom dan mahukan semua undang-undang yang diluluskan Caesar dikekalkan. Pihak tentera pada mulanya menyokong kelompok ini tetapi berubah haluan selepas melihat kekuatan penyokong Caesar yang diketuai Antony dan Augustus, cucu saudara beliau. Bagi Decimus sendiri, pendedahan wasiat Caesar membabitkan Augustus dan dirinya menaikkan lagi kemarahan orang ramai. Dalam wasiat tersebut, Augustus diangkat sebagai anak angkat beliau dan sekaligus, pewaris kepada keseluruhan hartanya. Jika Augustus mati, kesemua harta tersebut jatuh ke tangan Decimus yang dianggap Caesar seperti anak kandungnya sendiri.

Seluruh bandar Rom meratapi pemergian pemimpin kesayangan mereka itu. Mayatnya dibakar dan abunya ditempatkan di Field of Mars berhampiran makam keluarganya. Suetonius yang turut bertanggungjawab menulis buku The History of Twelve Caesars berpandangan Caesar sudah tahu plot pembunuhan tersebut dan tahu keadaan kesihatannya yang tidak mengizinkan itu membuka peluang kepada pembunuhan tersebut. Suetonius menulis, “Kebanyakan orang berkuasa percaya Caesar menerima cara kematiannya itu. Beliau benci kepada kematian yang bersifat berlarutan dan mahukan pengakhiran yang cepat.”

Kebanyakan anggota konspirasi berpandangan pembunuhan Caesar akan mengembalikan semula kedudukan Republik. Tetapi tidak semua berkongsi idea tersebut dan membenci kelompok pembunuh yang diketuai Brutus dan Decimus. Untuk mengelakkan lebih banyak pertumpahan darah, atas desakan Antony, Senat memberi pengampunan kepada semua pembunuh Caesar sebagai pertukaran kepada pengekalan undang-undang Caesar dan pengiktirafannya sebagai dewa. Bagaimanapun, prospek keamanan yang cuba diwujudkan tidak berlaku dan kebanyakan mereka terpaksa melarikan diri dan mati dalam keadaan menyedihkan. Suetonius menulis satu babak berkenaan semua pembunuh ini, “Semua dihukum mati dan menemui ajal dalam pelbagai cara. Ada yang mati akibat kapal karam, ada yang terbunuh di medan pertempuran, ada juga ditikam dengan pisau sama digunakan untuk membunuh Caesar tetapi bezanya ia digunakan untuk membunuh mereka.”

Bagi Augustus pula, perjalanannya sebagai Maharaja bukanlah sesuatu yang mudah. Ini kerana selepas menghapuskan semua pembunuh Caesar, beliau berhadapan pula dengan cabaran Mark Antony yang bersekutu dengan bekas kekasih Caesar, Ratu Cleopatra dari Mesir. Selepas berjaya mengalahkan mereka, barulah Augustus tidak berhadapan sebarang masalah menaiki takhta dan ditabalkan sebagai Maharaja Rom pertama. Semasa pemerintahan baginda inilah bermulanya Pax Romana, tempoh keamanan yang menyaksikan Rom berkembang maju sebagai sebuah empayar selama 200 tahun. Siapa sangka niat murni pembunuh-pembunuh Caesar sebenarnya membawa kepada kelahiran sistem autokratik yang akan menguasai Rom untuk tahun-tahun mendatang. Siapa sangka juga, sistem autokratik inilah yang mengangkat Rom di zaman kemuncaknya.

SUMBER


Cara Halus Perancis Racun Akar Bangsa

Orang kita tidak begitu kenal Perancis zaman dulu. Empayar Perancis banyak terlibat di Mali. Dan sebut saja Mali, ramai orang kita mungkin ingat Timbuktu disebabkan kisah raja mereka yang paling terkenal, Mansa Musa. Tetapi di negara Afrika Barat itu, terdapat satu lagi kota yang menjadi tumpuan pelancong iaitu Djenne. Di sinilah, terdapat sebuah masjid yang diperbuat daripada batu lumpur yang terkenal iaitu Masjid Agung Djenne.

Sebelum pembinaan masjid ini, sudah wujud masjid terawal di bandar berkenaan. Walaupun tarikh sebenar pembinaan masjid pertama Djenne tidak diketahui, sejarawan percaya masjid tersebut dibina sekitar abad ke-12 atau ke-13 Masihi. Ini berdasarkan catatan penulis buku Tarikh al-Sudan, Abd al-Sadi sekitar abad ke-17.

Dalam catatannya, seorang raja bernama Kunburu telah memeluk Islam setelah menerima seruan dakwah yang dibawa oleh kelompok dai’e atau pedagang luar. Tidak mustahil kelompok ini datang dari Timbuktu memandangkan statusnya sebagai kota perdagangan dan kota ilmu sekitar abad ke-13.

Djenne pada ketika itu merupakan pusat pengangkutan penting dari abad ke-13 hingga ke-18 dengan hasil dagangan utamanya ialah garam dan emas. Disebabkan ia menjadi tempat persinggahan kumpulan pedagang, kumpulan ini turut membawa golongan pendakwah yang mengajarkan Islam kepada pemerintah dan penduduk tempatan.

Sebagai tanda komitmennya terhadap Islam, baginda merobohkan istana tempat baginda bersemayam dengan tapaknya dijadikan sebagai masjid. Kunburu turut mendirikan sebuah istana yang terletak berhampiran dengan masjid pertama Djenne itu. Pemerintah-pemerintah selepas baginda kemudiannya menambahbaik infrastruktur masjid berkenaan seperti menara-menara dan dinding tembok.

Menjelang abad ke-19, masjid tersebut dilihat dalam keadaan terbiar disebabkan tindakan seorang pemimpin etnik Fulani yang menguasai Djenne ketika itu, Seku Amadu. Amadu dikatakan tidak bersetuju dengan reka bentuk masjid berkenaan dan lebih suka membina sebuah masjid baru yang dibina di atas tapak istana baru Kunburu. Masjid baru itu dibina sekitar 1834 hingga 1836.

Disebabkan tindakannya itu, ia sedikit sebanyak memberi imej buruk Djenne kepada orang luar terutama pengembara asing. Salah seorang daripadanya ialah penjelajah pertama yang sampai ke Timbuktu, Rene Caillie. Caillie tiba di Djenne pada 1828 dan di sinilah, beliau melihat imej masjid yang dibina menggunakan lumpur dan tanah liat itu.

Disebabkan ia diabaikan, ia dihuni oleh kumpulan besar burung sekaligus meninggalkan bau busuk najis dalam bangunan berkenaan. Ini memaksa penduduk tempatan terpaksa mencari ruang yang sempit tetapi bersih bagi menunaikan tanggungjawab mereka kepada Ilahi. Di sebalik semua ini, aktiviti pengajian Islam terus digerakkan bagi memenuhi keperluan fardu ain penduduk tempatan.

Selepas Djenne jatuh ke tangan Perancis pada 1893, lebih ramai pengembara dan penulis mengunjungi masjid lama itu. Salah seorang daripada mereka ialah penulis dan penjelajah terkenal Rene Dubois. Menerusi bukunya yang bertajuk Tombouctou la Mystérieuse (Timbuktu Yang Misteri) pada 1897, Dubois bukan saja menghasilkan pelan lantai masjid berkenaan. Malah, beliau turut melukis bayangan imej asal masjid tersebut sebelum ia diabaikan atas perintah Amadu.

Bagi menunjukkan imej mereka kononnya prihatin dengan penduduk koloni, Perancis meluluskan pembinaan semula masjid lama Djenne yang kita kenali hari ini sebagai Masjid Agung Djenne. Masjid tersebut dibina semula pada 1906 serentak dengan pembinaan madrasah yang dibuat di atas tapak lama masjid Amadu. Masjid ini dibina di bawah pemantauan ketua persatuan tukang batu Djenne, Ismaila Traore dengan buruh hamba sebagai tenaga kerja projek berkenaan.

Tetapi sebaik saja siap pada 1907, ia mengundang rasa kurang senang penduduk tempatan. Sepatutnya reka bentuk Masjid Agung Djenne mengikut reka bentuk tempatan. Tetapi ramai merasakan ia dibina mengikut pengaruh seni bina Perancis – satu tuduhan yang dinafikan sekeras-kerasnya oleh kuasa Barat itu.

Bagaimanapun, penafian mereka ditolak oleh Dubois yang merasakan masjid tersebut berbeza dengan lukisan bayangan imej asalnya dalam Tombouctou la Mystérieuse. Pandangan ini dinyatakan semasa Dubois membuat lawatan ke Mali buat kali kedua pada 1910.

Pandangan beliau turut disokong oleh penulis kebudayaan dan sasterawan Perancis, Michel Leiris semasa mengadakan lawatan ke Mali pada 1931. Dalam catatannya, orang tempatan sangat tidak suka sehingga ke tahap enggan membersihkan masjid tersebut. Hanya selepas mereka diugut dengan hukuman penjara, barulah mereka melakukannya.

Begitupun, pandangan kedua-duanya disanggah oleh penulis Jean Louis-Bourgeois. Bourgeois yang turut memiliki sebuah rumah di Djenne banyak membantu usaha pemuliharaan bangunan sekitar bandar tersebut. Baginya, mustahil bangunan tersebut dipengaruhi oleh seni bina Perancis disebabkan oleh satu faktor: pembinanya merupakan ketua persatuan tukang batu tempatan. Mereka amat arif dengan reka bentuk bangunan yang wujud sekitar Djenne sekaligus menjadikan mereka layak merekanya tanpa campur tangan Perancis.

Tidak seperti kebanyakan masjid di Mali hari ini yang dilengkapi dengan elemen moden, Masjid Agung Djenne masih mengekalkan elemen-elemen silamnya. Ia dibuat demi menjaga keutuhan struktur masjid dan memelihara keunikannya sebagai salah satu tarikan pelancong di Djenne. Atas sebab itulah, bandar Djenne termasuk Masjid Agung Djenne diisytiharkan sebagai Tapak Warisan Dunia UNESCO pada 1988.

Bagaimanapun, status sebegini kadang-kadang mengundang rasa tidak puas hati penduduk tempatan lebih-lebih lagi jika ada orang asing yang cuba berlagak pandai. Pada 2006, Dana Kebudayaan Aga Khan yang berpangkalan di Geneva, Switzerland membuat satu cadangan mengejut kepada bandar Djenne: hentikan kerja memplaster batu-batu lumpur pada Masjid Agung Djenne. Dana ini bertanggungjawab memulihara bangunan-bangunan yang diperbuat daripada tanah – dalam kes ini, Masjid Agung Djenne.

Tetapi cadangan ini mengundang kemarahan penduduk tempatan. Ini kerana setiap tahun, terdapat satu pesta di Djenne yang dikenali sebagai Crepissage de la Grand Mosquée. Pesta ini menyaksikan seluruh penduduk Djenne tanpa mengira jantina dan usia membantu memplaster semula masjid dengan tanah lumpur di bawah seliaan tukang-tukang batu bandar berkenaan.

Tanpa adanya festival itu, penduduk Djenne kehilangan satu hari cuti yang paling bermakna dalam kehidupan mereka. Ini tidak dicampur lagi dengan kerugian pendapatan pelancongan Djenne sekiranya idea tersebut menjadi realiti. Tetapi yang paling utama, penduduk tempatan merasakan mereka kehilangan peluang untuk beramal jariah menerusi pesta berkenaan.

Namun begitu, sejak beberapa tahun kebelakangan ini, Crepissage de la Grand Mosquée kembali menjadi acara tahunan – satu kelegaan kepada penduduk yang tertekan dengan situasi di Mali ketika ini. Bukan sekali negara itu dilanda situasi rampasan kuasa tentera termasuk yang terbaru pada tahun lepas. Rampasan kuasa ini bukan sekadar mencetuskan ketidakstabilan dalam Mali tetapi turut mengakibatkan negara itu dikenakan sekatan ekonomi dan penutupan pintu sempadan oleh Komuniti Ekonomi Negara-Negara Afrika Barat (ECOWAS).

Malah, sebulan lepas, junta tentera melaporkan mereka berjaya menumpaskan satu cubaan rampasan kuasa yang dikatakan mendapat sokongan pihak Barat. Walaupun nama pihak yang menyokong tidak didedahkan, ramai percaya tuduhan tersebut ditujukan kepada bekas penjajah Mali, Perancis.

Ini selepas pihak junta yang diterajui Kolonel Assimi Goita membawa masuk penasihat keselamatan dari Rusia – negara yang kini terjebak dalam konflik bersenjata dengan Ukraine sejak akhir Februari lepas. Konflik tersebut mengakibatkan Rusia dikenakan pelbagai sekatan oleh pihak Barat termasuk Perancis.

RUJUKAN

Cotter, H. (2012, 18 April). A Tribute to Islam, Earthen but Transcendent. The New York Times.

Yeung, P. (2019, 3 Ogos). The massive mosque built once a year. BBC Travel.


Sejarah Muqaddam, Qiraati Dan Iqra

Dalam artikel lepas, kita membicarakan tentang perbezaan Quran Majid dan Quran Karim. Sahabat-sahabat Rasulullah bertebaran ke seluruh kota Islam bagi mengajarkan al-Quran. Ianya diwarisi dari generasi ke generasi. Banyak madrasah al-Quran didirikan dan silibus (teknik, model, kaedah) tertentu diperkenalkan oleh para ulama ketika itu untuk memudahkan pembelajaran.

Sebenarnya, banyak silibus yang digunakan bagi mempelajari al-Quran sepanjang sejarah. Namun terdapat tiga silibus yang popular di Nusantara khususnya Malaysia iaitu Muqaddam, Qiraati dan Iqra. Saya secara peribadi belajar ketiga-tiga silibus ini.

MUQADDAM (PERMULAAN)Dulu, sewaktu kami sekeluarga masih menetap di Segambut Kuala Lumpur, saya dihantar oleh ibu bapa untuk mengaji Muqaddam dari Ustaz Mad Janggut. Itu nama gelaran dia. Nama sebenar tak ingat. Entah masih ada atau tak beliau ni. Semoga Allah mengurniakan ganjaran Syurga buatnya.

Muqaddam ini diasaskan oleh Abu Mansur Hafzul Fikri al-Baghdadi pada tahun 376 Hijrah. Oleh itu, silibus beliau ini juga dikenali sebagai Qā’idah Al-Baghdadiyyah. Teknik ini bermula sejak zaman Bani Abbasiyyah dan mula masuk ke Nusantara sejak lama dahulu. Tidak banyak sejarah tertulis tentang tokoh ini atau silibusnya. Majoriti orang Melayu dahulu amat sinonim dengan tradisi Muqaddam ini. Kini pengajian Muqaddam sudah tidak ada lagi kerana tulisannya (khaṭ) tidak mengikut Rasm Uthmāni hingga menyukarkan bacaan.

Asalnya dalam Muqaddam, pelajaran ilmu Tajwid tidak diberi penekanan sangat sebaliknya menekankan teknik mengeja dan membunyikan ejaan. Ianya juga menekankan aspek mengenal huruf, tanda baris dan bunyi yang terhasil melalui cara mengeja melalui beberapa peringkat iaitu :-

1) Pelajar akan mengenal huruf-huruf hijaiyah dari Alif hingga Ya.2) Mempelajari huruf berbaris di atas (fatḥah), di bawah (kasrah) dan di hadapan (ḍammah)3) Mempelajari huruf tanwin (baris dua)4) Mengenal huruf mad (bacaan panjang)5) Mengenal mim mati dan mim sabdu6) Bila sudah mahir, baru mula membaca Quran juzuk Amma secara terbalik iaitu dari Surah an-Nas hingga an-Naba disamping baru mula mengenal Tajwid.

Untuk khatam Muqaddam secara TERTIB, selalunya ia mengambil masa 3-6 tahun. Ramai yang tidak sempat khatam atau menjadi jemu kecuali jika mereka melangkaui silibus ini dengan mempelajarinya secara ekspres. Faktor kelambatan ini berlaku adalah kerana teknik mengejanya. Sebagai contoh, untuk membaca Basmalah sahaja, pelajar perlu mengeja satu persatu huruf dan barisnya seperti, “Ba’ Sin mati bawah Bis, Mim Alif Lam Lam sabdu bawah Mil, Lam fataḥ Lā, Ha’ Alif Lam Ra’ sabdu bawah Hir, Ra’ Ha’ mati atas Rah, Mim fataḥ Mā, Nun Alif Lam Ra’ bawah Nir, Ra’ atas Ra, Ha’ Ya’ mati bawah Hi, Mim bawah Mi = Bismillāhirraḥmānirraḥīm.”

QIRAATI (BACAANKU)Setelah berpindah ke Kedah, ketika darjah satu, ibu bapa saya hantar mengaji Qiraati pula kepada ustazah yang telah saya lupa namanya. Semoga Allah mengurniakan ganjaran Syurga buatnya.

Qiraati diasaskan oleh Kiyai Haji Dahlan Salim Zarkasyi pada tahun 1963 dari Jakarta, Indonesia. Beliau semasa kecil juga mempelajari al-Quran mengikut cara Muqaddam. Namun beliau mendapati kanak-kanak di pondok nusantara lambat untuk mahir membaca al-Quran. Oleh itu beliau mengasaskan silibus Qiraati. Beliau memperkenalkan 10 jilid buku Qiraati sebagai silibus baru. Kemudian, silibus ini diperkemaskan hingga menjadi 8 jilid, 6 jilid dan akhir sekali menjadi hanya 5 jilid.

Silibus Qiraati memasuki Malaysia pada tahun 1991 oleh Ustaz Mohamad Masruh bin Ahmad. Tuan Guru Haron Din dilantik sebagai penasihat Qiraati Malaysia. Silibus ini lebih laju dari Muqaddam kerana pelajar mampu membaca huruf Hijāiyyah yang berharakat tanpa mengeja.

IQRA (BACALAH)Setelah setahun mempelajari Qiraati, saya bertukar pula ke pengajian Iqra dibawah bimbingan Ustaz Azhar atau lebih dikenali sebagai Cik An. Semoga Allah mengurniakan ganjaran Syurga buatnya. Malam pertama pengajian, saya membawa naskhah Qiraati lalu ditegur Cik An, “Esok bawa buku Iqra. Kita pakai silibus yang ni”. Saya jadi pelik dan bermonolog, “Apa beza Qiraati dengan Iqra? Tengok sama ja”. Namun kini baru tahu apa perbezaan antara keduanya.

Iqra diasaskan oleh Kiyai Haji As’ad Humam yang merupakan Pengarah Kumpulan Tadarus Angkatan Muda Masjid dan Musolla Yogyakarta. Beliau mengajar al-Quran sejak tahun 1950-an dengan menggunakan Muqaddam. Kemudian beliau beralih menggunakan Qiraati selama 3 tahun. Namun, beliau mendapati masih ada beberapa lagi kekurangan dalam silibus itu lalu beliau pergi menemui Kiyai Haji Dahlan Salim Zarkasyi, pengasas Qiraati. Beliau memberitahu untuk melakukan beberapa penambahbaikan dalam sistem silibus Qiraati namun hal ini tidak dipersetujui oleh pengasasnya.

Oleh itu, beliau mengasaskan sistem silibus baharu yang dikenali sebagai Iqra pada tahun 1988 bersempena ayat al-Quran pertama diturunkan. Iqra mempunyai 6 jilid yang disatukan dalam satu naskhah. Penyusunannya lebih kurang Qiraati dan turut menggunakan khat Rasm Uthmani serta menekankan aspek Tajwid. Kanak-kanak didapati lebih pantas menguasai bacaan al-Quran melalui silibus Iqra lalu menjadikan silibus ini tersebar luas di Nusantara. Silibus ini masuk ke Malaysia pada tahun 1992 dan menjadi silibus rasmi pada tahun 1995.

PENUTUPBeginilah pengajian al-Quran zaman saya sekolah rendah di Kedah. Kami pergi menuntut di rumah tok guru sendiri pada setiap malam. Kami tiada Sekolah Agama (Sogame) pada waktu petang sepertimana yang rakan-rakan saya dari Selangor dan Johor hadiri. Tapi sekarang, di Kedah sudah ada J-QAF, PAFA dan KAFA sepertimana negeri-negeri lain setelah ianya diseragamkan oleh Kementerian bagi seluruh Persekutuan.


Ketidaksamarataan Kaum Di Britain: Satu Refleksi

Agak melucukan bila membaca twit Pesuruhjaya Tinggi Britain ke Malaysia, Vicki Treadell yang menyifatkan Himpunan Daulat 812 yang menolak ratifikasi ICERD yang berlaku beberapa hari lepas sebagai hipokrit. Bak kata pepatah Melayu paku dulang paku serpih, mengata orang dia yang lebih. Beliau bersuara seolah-olah melihat cubaan pihak konservatif yang terus mendukung Perlembagaan dan menolak ICERD sebagai ke belakang dan kolot. Ironinya tanpa Treadell sedar, apa yang dianggap sebagai ketidakadilan baginya sebenarnya sedang berleluasa di Britain yang memerlukan perhatian segera kerajaan pimpinan Theresa May.

Pada tahun lepas, sebuah laman sesawang baru kerajaan iaitu Fakta dan Statistik Etnik (Ethnicity Facts and Figures) mengeluarkan satu laporan yang mendedahkan wujud ketidakadilan dan jurang perbezaan ketara antara komuniti etnik di Britain. Berikut beberapa penemuan membimbangkan dalam laporan tersebut:

• Etnik minoriti mengalami kekurangan dari segi wakil di peringkat senior pada setiap sektor perkhidmatan awam.

• Pelajar berketurunan Carribean berhadapan kemungkinan tiga kali ganda dibuang sekolah (0.29%) berbanding pelajar kulit putih British (0.1%).

• Kadar pengangguran membabitkan orang kulit hitam, Asia dan etnik minoriti lain ialah lapan peratus, dua kali ganda melebihi kadar
pengangguran orang dewasa Caucasia British (4.6%). Begitu juga dengan jurang pengangguran yang ketara antara utara dan selatan negara berkenaan dengan bahagian utara mencatatkan kadar sebanyak 13.6% manakala bahagian selatan pula mencatat sembilan peratus.

• Orang kulit putih, India dan Pakistan lebih berkemungkinan mempunyai kediaman sendiri berbanding orang dari Bangladesh dan kulit hitam. Wujud juga nilai yang tidak sekata membabitkan pemilikan kediaman walaupun selepas mengambil kira faktor umur, geografi, pendapatan dan kumpulan sosio-ekonomi etnik.

• Remaja Caucasia mempunyai kemungkinan empat kali ganda menjadi perokok berbanding remaja kulit hitam.

• Pelajar Cina dan Asia mempunyai pencapaian lebih baik di sekolah menengah berbanding pelajar-pelajar kulit putih dan kulit hitam terutama yang layak mendapat makanan sekolah percuma. Bagaimanapun, itu tidak terpakai kepada pelajar Pakistan kerana sentiasa ketinggalan. Sementara anak-anak yang mempunyai darah Gipsi dan Romani pula tidak mempunyai prestasi baik semasa berada di sekolah menengah.

• Bagi kategori kanak-kanak berumur tujuh hingga 11 tahun, 71% kanak-kanak Cina memenuhi standard untuk kemahiran membaca, menulis dan mengira. Sementara bagi kanak-kanak Caucasia sebanyak 54% manakala kanak-kanak Gipsi dan Romani (13%).

• Kurang dari sepertiga (32%) pelajar-pelajar kulit putih British yang mendapat bantuan makanan persekolahan percuma mencapai standard untuk membaca, menulis dan mengira, lebih buruk dari semua kumpulan etnik lain.

• Peratusan tinggi bagi semua dari pelbagai etnik yang merasakan diri mereka sebahagian daripada Britain dengan sedikit variasi antara kumpulan etnik. Orang kulit putih (85%), Asia (84%) dan orang kulit hitam (81%).

• Anak-anak berketurunan Gipsi dan pengembara mempunyai kadar buang sekolah paling tinggi iaitu sebanyak 0.49% dan 0.33%.

Selepas laporan ini keluar, ia mencetuskan keributan dalam kalangan rakyat Britain dari atas sampai bawah. May memberi respon apa yang berlaku merupakan sesuatu yang tidak boleh diterima dan suka atau tidak, semua pihak perlu bekerjasama menangani soal ini. Namun, ada yang bersifat sarkastik terhadap kenyataan beliau. Editor BBC Mark Easton mempersoalkan mengapa selepas keluar laporan ini, barulah jabatan dan agensi kerajaan berkaitan tergocoh-gocoh mahu bertindak menangani soal ini. Easton turut membidas sikap menteri-menteri kerajaan yang tidak mengendahkan data yang ada dalam simpanan mereka dan tidak melaksanakan langkah-langkah proaktif untuk menanganinya.

Sentimen Easton turut dikongsi oleh wakil Majlis Gipsi, Joseph G Jones. Jones menyifatkan Whitehall (gelaran bagi kerajaan British) gagal membela nasib komuniti Gipsi dan pengembara yang mengalami diskriminasi yang tidak terkira banyaknya dalam kehidupan mereka. Beliau menambah, “Generasi muda hari ini tidak seharusnya didedahkan dengan endemik diskriminasi yang berterusan dan ketika ini, tidak ada sinar yang menunjukkan penyelesaian kepada isu ini.” Victoria Stevens, seorang wanita Ukraine yang menetap di Britain selama 18 tahun menyatakan tidak berhadapan masalah memohon pekerjaan kerana mempunyai ijazah kejuruteraan mekanikal, pengalaman kerja yang banyak dan menggunakan nama keluarga suaminya. Tetapi dia menambah, “Bagaimanapun, bila berkait dengan kenaikan pangkat atau pengembangan karier, saya dapati calon British akan mendapat kenaikan pangkat mengatasi saya sepanjang masa.”

Isu perkauman di Britain dilihat semakin meruncing terutama selepas Britain memutuskan untuk keluar dari Kesatuan Eropah. Dan suka atau tidak, Downing Street perlu bertanggungjawab sepenuhnya atas isu ini. Ahli Parlimen Brent Central dan Setiausaha Bayang-Bayang Wanita dan Kesamarataan dari Parti Buruh , Dawn Butler menyifatkan May dan Perdana Menteri sebelumnya David Cameron tidak bertanggungjawab dan tiada niat sama sekali untuk membanteras isu ini. Misalnya pada tahun pertama May sebagai Perdana Menteri (2016), Butler mendedahkan daripada 339 pemohon yang berketurunan Carribean memohon skim kenaikan pantas perkhidmatan awam, tiada seorang pun yang dipilih dalam skim yang mengenalpasti dan melatih generasi seterusnya kakitangan awam senior dalam kerajaan. Dan terima kasih kepada pemotongan dana yang dibuat kerajaan pada sektor-sektor penting seperti kesihatan, ia memberi kesan kepada wanita, orang kelainan upaya (OKU), etnik minoriti dan warga emas. Parti Buruh pimpinan Jeremy Corbyn turut mengecam dasar imigresen kerajaan Konservatif pimpinan Cameron dan kemudiannya May sebagai tidak munasabah, kejam dan mengancam keharmonian masyarakat.=

Walaupun ada usaha untuk menambahbaik situasi ini termasuk melaksanakan syor-syor dari Laporan Lammy, ia hanya menunjukkan apa yang berlaku di Britain sebenarnya jauh lebih teruk dari apa yang berlaku di Malaysia. Di Malaysia, walaupun ada sesetengah pihak tertentu cuba mengadu domba dengan mengatakan wujudnya ketidakadilan dan diskriminasi berikutan kewujudan agensi-agensi kerajaan dan pelbagai insentif untuk membantu orang Melayu dan Islam, semua warga Malaysia masih menikmati hak sama seperti dinyatakan dalam Perlembagaan. Jadi soalnya di sini, mana perginya label diskriminasi yang cuba dilempar Treadell ke atas negara ini terutama kelompok konservatif?

Apa yang dilakukan mereka pada 8 Disember lepas hanya untuk menunjukkan kepada pihak kerajaan untuk terus mendukung Perlembagaan dan berusaha membela hak semua terutama golongan bumiputera. Salahkah bagi mereka menuntut apa yang sudah dijamin dalam Perlembagaan? Salahkah mereka keluar beramai-ramai dengan angka antara 300,000 hingga 500,000 orang yang mahukan suara mereka terus didengar dan dipertahankan sehingga ke akhirnya? Salahkah mereka menolak perkara yang dianggap bertentangan dengan adat ketimuran dan mengancam kedudukan agama Islam yang dijamin dalam Perlembagaan? Salahkah mereka untuk terus bersuara dan menjadi pendesak dalam isu-isu kritikal membabitkan agama, bangsa dan negara? Bagi saya, ia tidak salah sama sekali kerana itu tanda kami sebagai golongan konservatif yang mencintai tanah airnya.

Jadi Treadell, jika kamu rasa apa yang berlaku 8 Disember lalu sebagai ke belakang, nasihat saya lihatlah pada cermin selama mungkin. Tanyalah diri sendiri, mengapa tanah air kamu dicarik dengan isu perkauman yang begitu dahsyat ini padahal kamu (Britain) menggelar diri sebagai juara hak asasi manusia? Rupanya yang didakwa hanyalah indah khabar dari rupa.

SUMBER

1. BBC. (2017). UK must act against race inequality, Theresa May says. https://www.bbc.com/news/uk-41560927

2. Butler, Dawn. (2018). The Guardian. From the Home Office to No 10, Theresa May has entrenched racial inequality. https://www.theguardian.com/commentisfree/2018/may/01/windrush-injustice-minorities-basic-tory-instinct-may-hostile-environment

3. Dearden, Lizzie. (2018). The Independent. Racism has become more acceptable since Brexit vote, United Nations warns. https://www.independent.co.uk/news/uk/home-news/brexit-racism-religious-intolerance-united-nations-special-rapporteur-a8348021.html

4. Bulman, May. (2017). The Independent. Racial inequality in UK: The appalling reality of how a Briton’s ethnicity affects their chances of a good life. https://www.independent.co.uk/news/uk/home-news/racial-inequality-uk-racial-disparity-audit-government-report-theresa-may-bme-black-ethnic-minority-a7992016.html

5. Easton, Mark. (2017). BBC. The government nudges itself over race. https://www.bbc.com/news/uk-41565954


Game Of Thrones Timur Tengah

Kemangkatan Qaboos al-Said, Sultan Oman bukanlah berita besar kepada orang Malaysia. Tapi bagi pakar dan semi-pakar hubungan antarabangsa, perkembangan ini bakal menggoncang geopolitik Timur Tengah.

Oman ni negara Islam, tapi firqah diorang Ibadi. Diorang solat 5 kali sehari (macam Sunni), tak bersedekap (macam Maliki dan Syiah), tak baca qunut waktu subuh (macam Hanbali/”Salafi”). Ibadi ni saki-baki Khawarij yang memberontak terhadap Khalifah Sayyidina Ali.

Tapi hari ni diorang dah tak berperangai ekstrim macam Khawarij asal, sebaliknya Oman jadi negara “friend of all, enemy of none”. Diorang tak ambil port dalam p3rang dingin Saudi-Iran, malah jadi penimbangtara (mediator) kepada konflik serantau sebab diorang kawan dengan semua orang. Bukan sesuatu yang senang lagi-lagi bila kau berada di Timur Tengah.

Ini sedikit sebanyak hasil daripada kebijaksanaan Sultan Qaboos yang memerintah sejak tahun 1970, selepas merdeka daripada UK. Dia baik dengan Saudi, baik dengan Iran, baik dengan India, baik dengan Pakistan, baik dengan Qatar, baik dengan UAE, baik dengan Turki, baik dengan Israel, baik dengan US, baik dengan Russia. Macam mana dia buat pun aku tak tau (of course aku tau, tapi korang kena beli DTT3 dulu). Kita nak baik dengan Pakistan, India tak hepi; baik dengan Turki, Saudi pula tak hepi.

Sultan Qaboos mengingatkan aku watak Doran Martell dalam cerita Game of Thrones. Doran ialah penguasa kerajaan Dorne, salah sebuah “seven kingdoms of Westeros”. Tapi Dorne maintain low profile dan tak ambil port dalam konflik antara kerajaan lain. Jadi Dorne dapat menikmati keamanan sementara negara-negara lain bergolak.

Timur Tengah ni pun sebiji macam setting Game of Thrones. Turki ni macam House Targaryen, nak kembalikan zaman kegemilangannya tapi tak diterima oleh orang Westeros sebab dia dari keturunan lain. Targaryen dapat pegang Westeros dulu sebab ada naga, Turki dapat mendirikan khilafah Turki Uthmaniyyah sebab ada meriam dan senapang.

Ada drama Arab trending yang panggil Uthmaniyyah sebagai “mamalik an-nahr” (kingdom of fire), dah sebijik macam motto Targaryen “fire and blood”.

Jordan macam House Baratheon, memberontak terhadap Uthmaniyyah nak jadi khalifah sendiri. Walaupun ada keabsahan dari segi keturunan (Bani Hasyim), tapi tak dapat lawan Saudi pengamal realpolitik yang lebih ruthless (macam House Lannister).

Qatar macam House Tyrell, jiran Saudi (Lannister) tapi bersaing dengan Saudi. Walaupun tak kuat dari segi ketenteraan tapi kaya gila. Dan Qatar pun menubuhkan pakatan dengan Turki, macam pakatan Tyrell-Targaryen.

Syria dan Iraq ni Riverlands, buffer zone kepada semua kuasa besar dan sering jadi mangsa perang. Israel sama macam House Greyjoy, perangai lanun, sering kacau kerajaan-kerajaan lain tapi kalau nak memerintah Timur Tengah, bermimpi je lah.

Iran macam House Stark, menganut kepercayaan yang berbeza daripada kerajaan yang lain, berketurunan dari bangsa purba, berkonflik dengan Saudi (Lannister), berkawan dengan Turki (Targaryen).

Cuma dalam drama Doran ni nampak macam weak, padahal dalam novel asal Doran nampak macam ada game plan yang lebih besar. Jadi apa pun harap GRR Martin cepat-cepat siapkan novel untuk tau jawapannya.

Disebabkan Sultan Qaboos tak kahwin dan tak ada anak, jadi dia digantikan oleh sepupunya, Haitham bin Tariq bin Taimur. Tariq ialah pak cik kepada Sultan Qaboos. Samada pengganti Sultan Qaboos memiliki kebijaksanaan yang sama dalam mengekalkan hubungan dengan kuasa serantau, masih jadi tanda soal. Kemungkinan besar Oman akan jadi medan pertarungan “game of thrones” antara Saudi, Iran, Turki yang seterusnya.


Geomungo, Alat Muzik Tradisional Korea Yang Tular Kerana Blackpink

Tahun lepas, lagu Pink Venom karya Blackpink jadi sebutan bila Jisoo memainkan Geomungo dalam muzik video mereka.

Apa Geomungo ni? Macam gitar ke?

Geomungo ialah alat muzik bertali tradisional Korea sama keluarga instrumen sitar dan gitar.

Geomungo berukuran 150 cm panjang, mempunyai tiga bridge boleh alih dan 16 fret cembung yang mengikat enam tali sutera.

Geomungo ni ada adik beradik yang lebih kurang sama iaitu gayageum (가야금). Bezaannya ialah Gayageum ada 12 tali dan geomungo hanya ada 6 tali.

Geomungo terbahagi kepada dua jenis iaitu sanjo geomungo dan jeongak geomungo.

Sebenarnya alat musik Korea banyak diadaptasi daripada alat musik China, sehingga memang terlihat mirip. Geomungo ni dipercayai dah ada sejak Kerajaan Goguryeo.

Dulu masa Dinasti Goguryeo menguasai wilayah utara Semenanjung Korea dan Manchuria, rakyat di wilayah tersebut sangat terkenal dalam bernyanyi dan menari.

Dalam Samguk Sagi (Sejarah Tiga Kerajaan) disebutkan bahawa pencipta alat musik Geomungo ni bernama Wan San-Ak.

Geomungo juga dikenal sebagai sitar Goguryeo atau kalau melihat warnanya dikenal juga dengan nama Sitar Bangau Hitam. Geomungo dieja Komungo atau Kum.

Geomungo menjadi salah satu instrumen penting sebagai nobat atau instrumen muzik istana sejak Dinasti Goryeo (918-1392).

Oleh: Azizul Farhan

KITAB TAMADUN KOREA memuatkan banyak informasi menarik mengenai sejarah dan budaya Korea hingga kini. Boleh beli di:


Jeet Kune Do: Seni Bela Diri Yang Dicipta Bruce Lee

Bruce Lee benar-benar faham erti sebuah seni. Orang ramai hanya nampak kemahiran pertahanan diri sebagai ilmu perlindungan. Bagi Bruce Lee, setiap buah pukulan itu ada irama dan makna tersendiri.

Sejak mula berlatih, Bruce Lee menyusun langkah yang menjadi sistem Jun Fan Gung Fu. Tetapi ada sesuatu yang berlaku pada tahun 1964, menyebabkan Bruce Lee bertukar arah.

Pertembungan Maut Yang Berlagenda

China yang dulu bukanlah seperti sekarang. Kalau tengok budaya China kini, mereka lebih suka jika orang luar ambil tahu tentang bangsa mereka. Lagilah rancak perkongsian budaya yang akan menguntungkan negara dari segi pelancongan.

Namun China yang dulu sangat menjaga rahsia budaya. Apabila Bruce Lee kelihatan suka mengajar orang Barat tentang selok-belok seni pertahanan diri, ramai orang China agak bengang (Bowman, et al., 2016).

Dalam kehangatan inilah berlaku satu peraduan antara Bruce Lee dengan seorang guru daripada Hong Kong.

Wong Jack-man menguasai ilmu pertahanan diri Taijiquan, Xingyiquan dan Shaolin. Berbekal tiga tanduk ilmu ini, Wong berdepan dengan Bruce Lee pada tahun 1964 di Chinatown, Amerika Syarikat.

Malang seribu malang, peraduan ini tidak dirakam sesiapa. Mereka bertukar adab dan adat seni sebelum mula menunjukkan kuasa masing-masing.

Namun Wong ada letakkan sedikit syarat seperti tidak tumbuk muka, tendang celah kangkang dan cucuk mata yang ditolak Bruce Lee (Borine, 2002).

Dua pemerhati berkongsi pengalaman menyaksikan peraduan mereka. Isteri Bruce Lee berkata perlawanan ini hanya tiga minit sahaja, dengan Bruce Lee membungkus Wong sambil ikat tepi.

Tetapi Bruce Lee berkata “aku pernah berlawan dengan Kucing Kung Fu di San Francisco. Beberapa minit kemudian, anak haram tu mula lari. Aku pun kejarlah dia sambil tumbuk di belakang kepalanya.

Tangan aku mula bengkak sebab tumbuk bahagian keras. Dari situ aku tahu (ilmu aku) tidak begitu praktikal.”

Wujudnya Jeet Kune Do

Pemerhati lain berkata perlawanan mereka berlangsung 25 minit. Tetapi apa yang berlaku sebenar-benarnya tidak penting untuk dihayati.

Apa yang penting adalah bagaimana ia mengubah fikrah perlawanan Bruce Lee. Beliau enggan berlawan dengan metodologi Jun Fan Gung Fu lagi (Rossen, 2015). Mulalah episod baru dalam sejarah Bruce Lee, yang mula memikirkan teknik baru.

Beliau enggan mengikuti seni pertahanan diri bersistematik. Bagi yang ingin melindungi diri, memanglah ia menguntungkan. Tetapi Bruce Lee tidak perlu melindungi diri. Naga pun tunduk padanya. Beliau sudah capai tahap untuk selidik dan tinggalkan dunia dengan teknik baru yang tidak pernah diajar sesiapa.

Hampir semua mahaguru memastikan anak-anak buah ikut gaya yang ditetapkan. Bruce Lee mahu anak-anak buahnya mahir dalam teknik dan buat gaya sendiri. Maka lahirlah Jeet Kune Do yang membebaskan pejuang berseni.

Ia tidak berstruktur, apatah lagi berorganisasi. Orang yang faham saja boleh buat. Jeet Kune Do hanyalah wadah untuk menguasai ilmu pertahanan diri sedia ada.

Bermakna Bruce Lee meminjam teknik-teknik terbaik daripada seni-seni lain. Daripada Kung Fu. Taekwondo. Taijiquan. Sebagainya. Mana-mana kelemahan yang ada dalam seni pertahanan diri sedia ada, beliau betulkan.

Bruce Lee ubah seni dalam muay thai seperti ditunjukkan dalam Way of the Dragon masa lawan dengan Chuck Norris. Pergerakan Bruce Lee dipinjam daripada Muhammad Ali.

Senang cakap, Bruce Lee meninggalkan legasi yang wajar dijadikan buku teks kepada semua peminat pertahanan diri. Dan beliau tidak ego mendabik dada kata ini ilmunya.

RUJUKAN:

Borine, N. (2002, Disember 16). King Dragon. 1st Books Library. Halaman 44.

Bowman, P., et al. (2016). Mythologies of Martial Arts. Rowman & Littlefield. Halaman 112.

Rossen, J. (2015, Ogos 10). Bruce Lee: The Time Bruce Lee Was Challenged to A Real Fight. Mental Floss.


Misteri Kehilangan Kapal S.S Ourang Medan

Terlalu banyak kisah-kisah misteri dan seram berkaitan dengan laut. Namun, tiada satu pun yang mampu melawan kisah kehilangan Ourang Medan, yang sehingga hari ini, kisah kehilangannya menimbulkan seribu misteri kepada yang membacanya.

Lokasi peristiwa penuh misteri ini berlaku ialah di Selat Melaka. Kisah mengenai panggilan SOS pada tahun 1948 daripada sebuah kapal Belanda yang apabila ditemui, mereka dapati bahawa seluruh penghuni kapal ini ditemui m4ti dalam keadaan “tubuh kaku-beku kerana ketakutan”.

Catatan daripada mereka yang menemukan isi kapal memberitahu kita mengenai keadaan mayat:

“Gigi mereka terkatup rapat dengan wajah mereka dihadapkan ke arah matahari, merenung ke arahnya, seolah-olah sedang ketakutan.”

Kapten kapal ini bersama dengan krunya ditemui m4ti dalam keadaan wajah penuh ketakutan, tetapi tiada kecederaan yang jelas kelihatan pada tubuh mereka yang memberikan kita sebab-musabab kem4tian mereka. Apakah manusia sebenarnya mampu m4ti dalam ketakutan? Kalau ya, apa sebenarnya yang sangat menakutkan bagi seluruh kru kapal S.S. Ourang Medan ini?

Dan sebelum apa yang berlaku pada kru-kru kapal itu disiasat oleh orang yang menemukan mereka, api tercetus lantas seluruh kapal meletup, meninggalkan kita yang hanya mampu berspesikulasi. Kita tidak akan tahu apa yang jadi tanpa memo CIA didedahkan kepada awam yang mengandungi butiran misteri ini. Panggilan SOS misteri yang ditemui oleh CIA berbunyi seperti dibawah:

“Semua pegawal, termasuk kapten m4ti, terbaring dalam bilik carta dan atas anjungan. Barangkali semuanya sudah m4ti.”  Selepas itu, panggilan SOS yang ditulis dalam Kod Morse tersebut diteruskan oleh siri titik berpanjangan serta tanda sengkang yang tidak dapat diterjemahkan isinya sebelum bersambung dengan dua buah perkataan yang akan terus menghantui kita seumur hidup. “Aku m4ti”.

Atau inilah yang diceritakan oleh memo yang ditulis oleh C.H Marck Jr, seorang pembantu kepada pengarah CIA pada tahun 1959 iaitu Allen Dulle kepada penama yang tidak dimaklumkan. Memo tersebut turut mendedahkan bahawa CIA percaya bahawa kehilangan S.S. Ourang Medan ini sebenarnya mampu memberikan mereka klu kepada lebih banyak kehilangan yang berlaku di Selat Melaka.

Panggilan SOS tersebut disambut oleh sebuah kapal yang paling dekat dengannya iaitu Silver Star yang berada 50 batu dari lokasi S.S. Ourang Medan. Selain penemuan mayat-mayat kru kapal tersebut yang masih jelas ketakutan pada wajah mereka, mereka yang menemukan mayat tersebut juga merasakan kesejukan yang luar biasa ketika menaiki kapal, tidak kena dengan suhu sekitar yang dimaklumkan dalam sekitar 37 darjah celcius.

Lebih memeranjatkan, ada pihak yang cuba memeriksa mengenai kewujudan kapal ini. Namun, mereka tidak temui sebarang pendaftaran dengan badan kapal yang sah pada waktu itu di Eropah atau Amerika. Ada yang berspesikulasi bahawa kapal SS Ourang Medan ini barangkali ialah kapal hantu yang akan muncul pada bila-bila masa di tengah laut. Tetapi ada yang membantah teori kisah ini dengan mengatakan bahawa kapal tersebut barangkali berdaftar di Sumatera, sebab itu rekod rasmi kewujudannya tidak ditemui.

Ada banyak teori yang menyelubungi kisah tenggelamnya S.S Ourang Medan. Ada pihak yang mendakwa bahawa terdapat kuasa mistik yang telah menganggu mereka di atas kapal, lalu kemuncaknya ialah hampir seluruh kru kapal tersebut berakhir dengan kem4tian. Tetapi kisah-kisah seperti ini sebenarnya klise kalau dikaitkan dengan cerita kehilangan misterius. Hantu, kuasa mistik, mesti akan dipetik sebagai satu-satunya penjelasan paling rasional kita. Sampai teori seperti kapal tersebut diserang oleh lanun yang tidak m4ti, sehinggakan kru kapal Black Pearl pun disalahkan.

Tetapi ada satu teori yang menarik perhatian saya. Mengenai sebuah teori konspirasi kononnya kapal tersebut membawa senjata biologi yang dibangunkan oleh Jepun yang dikenali sebagai unit 731. Senjata tersebut oleh seorang ahli bakterialogi Jepun bernama Shiro Ishii yang telah membangunkan senjata-senjata biologi yang Jepun gunakan dalam pep3rangan. Kononnya unit 731 ini ialah senjata biologi paling hebat pernah dunia ciptakan.

Lagipun sebelum itu, Shiro Ishii juga pernah direkodkan mencipta sebuah lagi senjata biologi iaitu Unit 732 yang telah mer4gut lebih 200, 000 orang nyawa ketika P3rang Dunia Kedua. Barangkali, penghuni kapal S.S Ourang Medan ini terdedah kepada senjata biologi unit 732 dan kerana sebab itulah, mereka akhirnya menemui pengakhiran ngeri lagi misteri tersebut?

Hari ini, meskipun misteri kapal tersebut masih belum diselesaikan, tetapi sebuah permainan video telah dibangunkan berilhamkan daripada peristiwa ini. The Dark Pictures Anthology: Man of Medan mengisahkan mengenai 5 watak utama yang cuba keluar hidup-hidup daripada sebuah kapal hantu bernama Ourang Medan, berilhamkan daripada peristiwa ini. Oh ya, sebelum kita akhiri kisah ini, cuma nak bagitahu bahawa bangkai kapal ini masih belum ditemui sehingga ke hari ini selepas tenggelam akibat letupan.

RUJUKAN:

Neal, Charlotte. (2019). Ghost ship’s spooky SOS call before crew found dead with faces ‘frozen in fear’. Mirror Online. https://www.mirror.co.uk/news/world-news/ghost-ships-spooky-sos-call-14007356

Hewitt, Less. (2020). Tragedy on the S.S. Ourang Medan – Fact or Legend?. Historic Mysteries. https://www.historicmysteries.com/ourang-medan/


Bagaimana David Copperfield Hilangkan Statue Of Liberty?

Setiap ahli silap mata mempunyai mempunyai persembahan silap mata yang unik walaupun adakalanya merbahaya. Aksi melepaskan diri dari baju pasung (Harry Houdini), menahan nafas dalam air selama 17 minit (David Blaine) dan menghilangkan kapal terbang (David Copperfield) merupakan antara persembahan silap mata yang dikenali ramai.

Dalam kes Copperfield, beliau merasakan persembahan menghilangkan kapal terbang yang dilakukan pada 1981 sebagai tidak cukup gah. Lalu pada 1983, Copperfield mengadakan persembahan silap mata menghilangkan patung Statue of Liberty. Dalam persembahan itu, beliau meletakkan kain rentang panjang di hadapan patung dan bila ia dijatuhkan, patung tersebut hilang.

Persembahan ini menjadikan nama Copperfield sebagai antara nama besar dalam dunia silap mata. Bila ditanya mengapa beliau memilih mengadakan persembahan berkenaan, ia dilihat sesuai dengan tema pilihannya: kebebasan. Copperfield melihat kebebasan tidak dihargai sebaiknya dan menjadikan persembahan itu sebagai simbol kebebasan boleh hilang sekelip mata jika terus dipandang sepi.

Jadi, bagaimana persembahan ini dapat dijayakan? Mudah saja, platform yang menempatkan penonton digerakkan oleh Copperfield dengan muzik kuat dimainkan bagi mengganggu perhatian penonton. Gerakan tersebut mengubah perspektif penonton sehingga tidak sedar patung Lady Liberty (nama lain untuk Statue of Liberty) berada di belakang menara yang memegang kain itu.

Tapi apa pula cerita skrin radar helikopter dan platform kosong yang dikatakan menempatkan Statue of Liberty? Itu cuma prop bagi menyakinkan penonton bahawa patung tersebut hilang dalam persembahan berkenaan. Radar tersebut telah diubahsuai bagi memperlihatkan imej radar tugu tersebut hilang. Sementara platform khas berasingan dibuat dan dipasangkan dengan lampu sama bagi menampakkan ia kosong.

RUJUKAN:

Basner, D. (2019). Here’s How David Copperfield Made The Statue Of Liberty Disappear. iHeart Radio.


Membongkar Rahsia Lelaki Pemalu

Penat dengan lelaki “prince charming” tapi jenis “playboy”? Bosan dengan lelaki intelektual tapi poyo? Serik dengan lelaki yang nampak suci baik di luar tapi sebenarnya hati gelap? Rasa dah tak tahu dimana nak cari lelaki sejati untuk dijadikan pasangan hidup?

Anda mungkin terlepas pandang spesis lelaki yang bernama lelaki pemalu (“shy guy”). Spesis dalam bahaya akibat obsesi masyarakat terhadap idea kelelakian (“masculinity”) yang konvensional: lelaki mestilah kena banyak bercakap, tak malu, macho dan egoistik.

Lelaki pemalu ni bukan “nerd” atau antisosial. Ramai saja lelaki pemalu mempunyai penampilan tampan kacak, romantis dan berkerjaya. Bill Gates, Mark Zuckerberg, dan Elon Musk ni semua pemalu orangnya. Mereka tidak mempunyai masalah bersosial cuma mereka mempunyai sifat “introspection” atau kesedaran diri yang sangat tinggi.

Mereka ni menjadi “introspective” kerana kebanyakan lelaki pemalu juga adalah introvert. Aktiviti-aktiviti introvert (seperti membaca, menulis, main muzik, melukis) menyebabkan mereka sentiasa mempersoalkan diri dan memeriksa diri sendiri. Lelaki pemalu tak suka beri “eye contact” bukan sebab dia benci anda, sebenarnya muka dia baru tumbuh jerawat kecil yang anda pun tak perasan, jadi dia segan nak reveal muka dia. Mereka hanya akan berani pandang muka anda selepas 10 kali menyemak muka di depan cermin. Berbeza dengan lelaki konvensional yang suka tunjuk muka dan perasan kacak walaupun muka pecah.

Lelaki pemalu juga orang yang pendiam. Pendiam bukan sebab mereka tak tahu apa-apa, tapi sebenarnya lelaki pemalu ni sebelum bercakap mereka akan menilai dan memeriksa isinya selama 5 kali. Berbeza dengan lelaki konvensional yang suka bercakap walaupun tak ada isi. Selalunya orang anggap lelaki pemalu ni orang yang sombong, walhal merekalah orang yang paling humble dan rendah diri.

Jadi, apa kelebihan bercinta dengan lelaki pemalu?

1. Lelaki pemalu pendengar yang baik: lelaki pemalu ini bukan jenis yang suka berebut bercakap, dan tahap kesabaran mereka tinggi, jadi merekalah tempat terbaik untuk mengadu.

2. Lelaki pemalu orang yang ikhlas: kalau prince charming puji anda cantik, tak perlulah gembira sangat ye, sebab dia dah cakap benda yang sama dekat 1,154 perempuan yang lain. Tapi kalau lelaki pemalu puji anda cantik, dia dah practice depan cermin sebanyak 582 kali .

3. Lelaki pemalu memberi perhatian sepenuhnya kepada setiap details anda: lelaki pemalu ni tak banyak bercakap, lebih banyak masa mereka memerhati (“observe”). Jangan terkejut lelaki pemalu ni tahu apa makanan kegemaran anda walaupun anda tak bagitahu dia, atau dia ingat hari jadi anda sementara semua orang lupa, sebab dia dah lama dah perasan perkara-perkara tersebut.

4. Lelaki pemalu selalunya akan berjaya dalam hidup: sifat malu mereka menyebabkan mereka kurang bersosial dan buat aktiviti yang tak berfaedah (seperti clubbing, hisap shisha). Lebih banyak masa mereka fokus untuk membangunkan kepakaran dan merancang masa depan. Jadi kalau anda nak cari pasangan yang boleh buat hidup anda senang, carilah lelaki pemalu, bukan cari jenis muka hensem tapi minta duit dengan anda setiap hujung bulan.

5. Lelaki pemalu lelaki setia: malu perisai orang beriman. Tak perlu risaulah lelaki pemalu akan bercurang atau main kayu tiga. Jangan kata nak mengorat sana sini, mereka jumpa perempuan je terus akan menundukkan pandangan. Awesome kan?

Tapi lelaki pemalu ni bukan jenis yang akan datang approach anda ajak dating. Kalau anda berkenan dengan lelaki pemalu, berikut adalah 5 tips untuk memikat hati mereka:

1. Anda perlu berani dan proaktif: masyarakat expcet lelaki haruslah tak malu dan perempuan yang sepatutnya jadi malu-malu. Anda harus terbalikkan equation tersebut. Berfikir di luar kotak sikit, jangan terkongkong dengan kata-kata seperti “perigi cari timba”.

2. Anda perlu menonjolkan sifat ceria anda: jangan anggap lelaki pemalu ni pun suka perempuan pemalu. Kalau dua-dua pun pemalu boleh bela cengkerik kat rumah macam ni. Sebenarnya lelaki pemalu suka bercakap, dalam hatinya dia perlukan seseorang yang boleh cucuk dia untuk banyak bercakap. Jadi mereka mudah tertarik dengan perempuan yang jenis ceria, gila-gila dan suka ketawa besar.

3. Anda perlu banyak main mata dengan dia: nak main mata macam mana kalau dia asyik elakkan eye contact? Mudah saja, anda kena banyak memandang ke arah dia secara konsisten. Kalau dia tu classmate atau officemate anda, carilah tempat yang dia boleh pandang anda semasa kuliah atau mesyuarat. Banyakkan memandang ke arah dia, sekali kalau dia terpandang anda, dia akan ada rasa terkena elektrik. Tapi lepas 3-4 kali dia akan rasa selesa, dan dia pula yang akan curi-curi pandang anda balik selepas itu. That’s it, you’re captured his heart. Eh macam memancing pula.

4. Anda perlu memulakan perbualan: once dia dah minat dekat anda (signal dia suka anda dalam diam: dia pandang anda, maintain eye contact dan senyum), jangan takut untuk memulakan perbualan dengannya. Sebenarnya mereka ni suka bercakap, cuma tak ada peluang dan mereka tak suka bercakap dalam kumpulan. Approach dia secara persendirian. Dan bersabar kerana pada tahap awal lelaki pemalu akan beri respon “ok” “haha” “ye kot” saja. Anda perlu bimbing dia step by step untuk open up. Mencabar kan lelaki pemalu ni?

5. Anda perlu elakkan perkara personal semasa berbual: disebabkan mereka ini introspective, mereka akan kurang selesa dengan perkara-perkara tentang diri sendiri malah keep things to themselves. Jadi, pada tahap awal anda perlu banyak mencerita tentang diri anda. Biar lelaki itu cari point yang dia rasa boleh relate dan bina keserasian, baru dia akan open up dan reveal diri dia.

Sekian saja panduan dan nasihat daripada seorang lelaki pemalu yang sedang berusaha untuk menangkis sifat malunya. Semoga berjaya.


Bolehkah Saintis Kembalikan Dinosor Macam Dalam Filem Jurrasic Park?

Sebelum manusia meletakkan tapak pertama, dunia ini didiami jutaan spesis yang hari ini sudah pupus. Dalam kalangan spesis ini ialah dinosor-dinosor berpelbagaian jenis.

Daripada Tyrannosaurus Rex hinggalah Brachiosaurus sampai Lipleurodon, banyak dinosor meninggalkan legasi kebinatangan yang boleh dipelajari pada hari ini.

Malah golongan dinosor ini pun dipisahkan dengan jurang zaman, masing-masing ada arus kepupusan tersendiri. Bermakna arus kepupusan yang berlaku sekitar 65 juta tahun dahulu bukan satu-satunya pernah berlaku.

Contohnya Chindesaurus hidup di zaman Triassik. Brachiosaurus pula ialah dinosaur leher panjang di zaman Jurassik. Dan Tyrannosaurus Rex hidup di zaman Cretaceous.

Ketiga-tiga nama saintifik ini ialah garisan masa geologikal iaitu Mesozoik. Hari ini ialah sebahagian dariapda garisan masa geologikal Cenozoik.

Rumit, tetapi mudah diikuti.

Cuma berdasarkan soalan utama iaitu “Bolehkah Saintis Kembalikan Dinosor?”, garisan masa geologikal ini mesti difahami dulu. Mesozoik ialah garisan 66 juta hingga 252 juta tahun dulu. Terlalu lama dan sangat berlainan dengan keadaan moden, tetapi ia masih lagi suatu soalan yang baik.

Industri hiburan menunjukkan impak pengembalian dinosor. Siri Jurassic Park dan Jurassic World mempamerkan bagaimana dinosor tidak boleh hidup di zaman ini.

Siri Terra Nova pula memberikan sedikit gambaran kenapa manusia takkan sesuai hidup di zaman dulu. Cuma sains tidak semestinya harus dibuat secara mutlak, cukup jika dinosor itu atau ini dikembalikan bagi memanfaatkan kekurangan dalam kalangan kehidupan hari ini.

Konsep pengembalian dinosor itu sendiri satu tanda tanya besar. Dalam Jurassic Park, DNA dinosor diambil melalui seekor nyamuk yang diawet dalam getah selama jutaan tahun.

Andainya manusia benar-benar menemui nyamuk tidak bernasib baik begini, apakah Tyrannosaurus Rex boleh bernafas semula udara hari ini? Mampukah Brachiosaurus berjalan kembali di jalan raya yang penuh dengan pemandu m4bvk?

Sebenarnya saintis mempunyai banyak serangga daripada zaman dinosor yang diawet dalam getah. Jurassic Park sekadar meminjam elemen realiti yang benar-benar berlaku.

Tetapi apabila getah membuat kerja pengawetan, hanya luaran sahaja dipelihara. Tisu-tisu lembut dalam getah akan lenyap juga, termasuklah d4r4h dinosor.

Tetapi ini tidak bermakna mustahil untuk dapat DNA dinosor. Memang ada sisa d4r4h dinosor tetapi bukan dalam getah. Saintis pernah menemui seekor nyamuk yang diawet dalam lumpur tasik, termasuk juga sisa d4r4h dalam tubuhnya (Greenwalt, et al., 2013).

Nyamuk ini walau bagaimanapun daripada zaman 45 juta tahun dulu (20 juta tahun selepas kepupusan dinosor). Sungguhpun bukan daripada zaman dimahukan, ia masih menunjukkan kebolehan saintifik kerana mempunyai d4r4h untuk dikaji.

Dan dalam situasi ini pun masih ada “tetapi” lagi. Kerana adanya d4r4h tidak bermakna ada DNA. Peluang untuk mengembalikan sesuatu spesis tidaklah terjamin hanya kerana ada d4r4h semata-mata.

Pada tahun 2015, saintis menemui data d4r4h dadripada struktur sel dan serat diawet dalam dinosor 75 juta tahun dulu (Bertazzo, et al., 2015). Sel-sel d4r4h ini mengandungi nukleus, suatu petunjuk bahawa dinosor itu ialah reptilian.

Tetapi sel tersebut tiada DNA. Itu masalahnya. Kerana DNA sangatlah mudah untuk hilang. Cahaya matahari boleh melemahkan DNA.

Air pula mempercepatkan per3put4n.

Hari ini DNA paling tua ditemui pun daripada sejuta tahun dulu. Jadi dalam hal ini, saintis masih lagi tidak boleh mengembalikan dinosor – seolah-olah mengembalikan semula perbincangan ini kepada garisan masa geologikal.

Jurang antara Cenozoik dan Mesozoik terlalu jauh untuk disatukan.

RUJUKAN:

Bertazzo, S., et al. (2015, Jun 9). Fibers and cellular structures preserved in 75-million-year-old dinosaur specimens. Nature.

Greenwalt, D.E., et al. (2013, November 12). Hemoglobin-derived porphyrins preserved in a Middle Eocene (ditapiskan)-engorged mosquito. PNAS.